text:
Despues di a pidi man di Sue-Ann cerca su tata na december di 2017, e presion pa e compromiso mes a cuminsa. Con hacie pa keda den mi ‘line’, di ta diferente y unico. A pasa tur sorto di cos den mi cabes. Y debi na mi profesion, mi tin acceso na un sin fin di posibilidad. Pero na final, mi a opta pa e forma mas inespera, simpel y toch impactante y importante pa mi pareha Sue-Ann; uno cu ta envolvi su famia. Sue tin un famia grandi, uni, literalmente y fisicamente (habri porta di cura y bo a drenta cura di e otro familiar).
Riba internet mi a topa cu un forma hopi apart di presenta e renchi, esta hinca den un awacati. Sue-Ann gusta awacati y awacati ta schaars na Aruba, mescos cu e hende muher, manera Sue-Ann, ta unico! For di e prome momento mi a dicidi cu esey t’e! Pero e renchi tambe mester ta diferente. Mi a busca aki y tur caminda, pero no por a haya uno cu a impresiona mi. Finalmente a logra diseña uno diferente, na mi smaak. Briyante, pero no druk. Y for di e comentarionan awor, mi ta nota cu mi a logra mi meta pa cu e renchi. Pa planea e compromiso, tambe a rekeri poco trabou. A envolvi un tanta di Sue-Ann y dos amiga hopi cerca di nos dos.
E plan final a bira cu ‘supuestamente’ lo a bay come na nos restaurant favorito, pero cu ta haya un desvio inespera. Un yamada pa presenta urgentemente na cas di un di e tantanan (cu tin un happy hour familiar tur diabierna toch) y cu Sue-Ann mester a presenta. Mi a uza e excusa pa bay baño y eyden encontra e awacati y prepara e renchi etc. Na final, a sali for di e baño, confronta Sue- Ann cu e awacati y e renchi y wel…E resto ta conoci y awe Sue-Ann ta mi comprometida feliz. Dia exacto pa casamento, nos no tin, pero si e aña. Keda pendiente!


c: text/html

text:
IT Connextion Torneo di Ranking
Exitoso Tornéo Rènkin di Pinpòn – ITconnection
Dialuna 19 di janüari último federashón di pinpòn di Bonèiru (BTTB) a organisá su promé tornéo di aña pa Senior patrosiná pa ITconnection. A pesar di ausensia di algun hungadó klave manera Freddy Beukenboom, René Evans, i Leo Domacassé, por bisa ku e tornéo tabata un éxito rotundo kontando ku partisipashón di 15 hungadó.
A reparti e hungadonan den 3 plug di 5 hungadó i a hunga un round robbin pa asina saka di kada grupo e nr 1 te 5. Después di e prome ronda aki e number 1 nan di kada grupo a sali kontra otro pa asina determiná e posishonnan 1 te ku 3. Aki Erik van Veenendaal ta gana tanto di Almar Nicolaas (3-0) komo di Jean Claude Clementina (3-2) i ta termina na promé luga. Espesialmente Jean Claude Clementina a demostrá ku su wega a desaroyá hopi i por poko por a titula kampeón di e tornéo si no tabata pa e dos derotanan pèrta kontra Erik i Almar. E la demostra ku meste tene debido kuenta ku ne den futuro. Almar ta keda na di dos puesto. I Jean Claude na di tres puesto.
E nr 2 di e gruponan a hunga pa puesto 4, 5 i 6. Aki otro hungado hoben Yonathan Ford ta demostra bon partido ganando di e hungadonan veterano Junny Vos i Junny Lopez i ta termina asina na di 4 lugá. Junny Vos ta termina na di 5 luga, mientras ku Junny Lopez ta keda na di 6 puesto.
E tornéo a konta tambe ku partisipashón di e dos hungadonan hubenil Arnold i Raynold Wilsoe ku un biaha mas a demostra ku nan no ta baha kabes pa diferente hungado veterano, muestra di esaki ta e puesto ku nan a termina ku ne den e torneo aki.
E klasifikashón final di e torneo ta lo siguiente:
1. Erik van Veenendaal
2. Almar Nicolaas
3. Jean Claude Clementina
4. Yonathan Ford
5. Junny Vos
6. Junny Lopez
7. Percy Prudencia
8. Robin Jayesuria
9. Raynold Wilsoe
10. Alberseeto Cicilia
11. Arnold Wilsoe
12. Alfred Nicolaas
13. Carlos Briceño
14. Rolly Pourier
15. Patrick Schreurs

robotstxt: allowed

filter: keep


text:
Pronóstiko di tempu pa Kòrsou i bisindario bálido te djarason mainta 06:00 o.l., 10 di mart 2020.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 10 di mart 2020.
Kompilá: djaluna 09 di mart 2020, 17:00 o.l. (21:00 UTC).
Tempu: Por lo general parsialmente nublá ku un kondishon di tempu generalmente seku.
Temperatura máksimo lo alkansá 31ºC i temperatura mínimo 25ºC.
Solo ta sali 06:46 i ta baha 18:46 o.l.
Bientu: Direkshon por lo general ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, kondishon atmosfériko lo bira un poko mas faborabel pa desaroyo di algun nubia riba nos region. E nubianan aki lo no generá áwaseru signifikante riba nos isla i pa e motibu aki nos wer lo keda generalmente seku. Mas aleu, e fluho di bientu lo mantené un forsa moderá te basta fuerte durante di próksimo dianan.
Kondishon di laman: Moderá ku altura di olanan entre 1 i 2 meter (3 pa 6 pia).
Fenómeno spesial: Ningun.
Perspektiva te djaweps mainta: Parsialmente te hopi nublá ku un chèns, prinsipalmente den oranan di mainta, pa algu di áwaseru.
Meteorólogo: Abraham.


text:
Chèklist na ora di entiero
Despues di buska e defuntu, un koordinadó di entiero di El Tributo ta yama e famia pa traha un sita. Esaki ta sosodé, sea mesun dia òf su manisé, dependiendo di e ora ku e persona a fayesé.
Por fabor, trata di yega na tempu, pa di e manera akí por atendé tur e puntonan ku tin ku regla.
E persona ku ta bin regla e entiero mester bini ku su sédula.
Loke famia mester trese di e defuntu:
- Sédula òf Pasport
- Si e defuntu ta kasá, trese su trouwboek (buki di kasamentu)
- Un potrèt di e defuntu pa pone den korant
- Den kaso ku e defuntu ta den seguro di entiero, trese e dokumentunan relevante
Pa e defuntu femenino, mester trese:
- Shimis, saya ku blusa òf karson ku blusa
- BH, mea i panty (karson djabou). NO tin mester di sapatu
Pa e defuntu maskulino, mester di trese:
- Sèt di bachi ku karson i kamisa òf karson ku kamisa
- Mea, dashi, faha i boxer (djòki). NO tin mester di sapatu


text:
ORANJESTAD — Despues cu cuerpo policial a otorga permiso na Stichting Arubaanse Carnaval (SAC) pa organisa e apertura di Carnaval 61 riba 11 di november, Gruponan Uni cu ta representa mayoria di gruponan di carnaval y cu tabata kier pa un organisacion nobo organisa e apertura y tur otro evento di carnaval, a laga sa cu nan no ta participa mas.
Prome minister Mike Eman ta reitera mientras tanto cu Gruponan Uni tambe por haya permiso pa organisa nan apertura rtiba 11-11. Sinembargo te aworaki ta mustra cu e retiro di Gruponan Uni ta definitivo.
Scucha declaracion di prome minister Eman
Diabierna cu a pasa a asali na cla cu SAC a haya permiso di polis pa organisa apertura di temporada di carnaval. Den dianan cu a sigui ambos nan cu Gruponan Uni a emiti comunicadonan. SAC di su banda a mustra riba nan puntoi di bista cu pa e ultimo mita siglo nan a organisa carnaval. Es mas dia 11 di november di e aña aki ta marca e di 50 aniversario di fuindacion di SAC. Gruponan Uni di nan banda a anuncia cu nan ta reconoce SAC como e organisador di e proximo temporada di carnaval y cu nan ta distancia nan mes di e eventonan.
Permiso
Minister di Cultura Otmar Oduber cu a intermedia entre e dos organisacionnan na prome instante a culpa hefe di polis di a otorga e permiso sin consulta cu gobierno cu te hasta lo pidi polis pa no otroga niun permiso prome cu tin un decision definitivo. Awemainta durante un conferencia di prensa, prome minister Mike Eman a reitera cu no a duna niun permiso ainda pa organisa eventonan di carnaval, solamente na SAC pa e apertura.
Autor: Ariën Rasmijn


text:
KRALENDIJK – Na Boneiru a lanta kontroversia rònt di e partisipashon di èks diputado Burney El Hage (UPB) den e siman binidero na Hulanda Karibense (HK). E bishita di miembro di konseho insular Ramonsito Booi na Hulanda tambe ta haña hopi krítika.
Tur hende ta warda mira e reakshon di promé minister Mark Rutte i parlamento hulandes despues di e asuntu Illidge durante di e Deliberashon Interparlamentario di Reino (IPKO) na Den Haag. Gezaghebber suplente Edison Rijn mañan ta tene un konferensha di prensa tokante di e asuntu.
Poko tempu pasá a eksonerá Booi i El Hage den e kaso di korupshon Zambezi, pero Ministerio Públiko a apelá e kaso.
Miembro di konseho Robby Beukeboom di Partido Demokrátiko a pidi Rijn pa pidi e dos kabeyeronan ‘na fini manera’ pa no bai. E tin miedu di e publisidat negativo pa Boneiru pero e ta kritiká Den Haag tambe. “Polítika na Den Haag ta midi ku dos midí. Nan ta kritiká Illidge su presensia pero den pasado nan a risibí Booi i El Hage man habrí.” Fiskal mayó David van Delft ta konfirmá ku tur dos ta sospechoso ainda.
Wega polítiko
Diputado i lider di partido UPB James Kroon ta bisa ku ta un wega polítiko. “Pueblo a skohe Booi komo miembro di konseho anto ora e kaso tabata den korte kaba el a bai Hulanda masha hopi be. Tur e biahanan anterior El Hage a manehá e asuntunan finansiero. Kaso Zambezi a sera.”
Outor: Belkis Osepa


text:
Kralendijk 6 di òktober 2021 – Djamars 5 di òktober último a sali pa Europa Sion Janga komo úniko representante di área di Caribe pa partisipá na EuropeanYouthEvent na Strasbourg Fransia. Un evento kaminda hóbennan di rònt Europa i mundu ta bini huntu.
Riba inisiativa di Samira Raphaela,Sion Janga a haña invitashon komo representante di BITlab pa partisipána e evento di European Youth Event (EYE), kaminda hóbennanta bini huntu pa interkambiá ideanan. EYE tin komo meta:stimulápartisipashon aktivo di e siudadano bou di hóbennan Europeo. Den e evento di EYE míles di hóben di 16 pa 30 aña ta bini huntu pa interkambiá ku esunnan ku ta responsabel pa maneho i otro personahenan di influensia riba temanan manera e.o. durabilidat, igualdat i inklusividat. E aktividat aki ta tuma lugá fin di siman aki dia 8 i 9 di òktober na Strasbourg na Fransia.
BITlab ta un organisashon di hóbennan di nos islanan ku ta studia òf a kaba di studia ku ta riba nos islanan òf den eksterior. E hóbennan aki ta boga pa partisipashon den maneho i buska solushonnan pa problemanan di nos komunidat. Nan ta atendé ku diferente áreanan riba kua nan a studia i profundisá nan mes.
E tópikonan di durabilidat, igualdat i inklusividat ta tópikonan ku M21 tambe tin haltu den nos bandera. Por kontranan tambe den e.o. e Manifesto ku M21 a publiká resien na nos lansamentu.
Sion Janga ta forma parti di nos organisashon M21 i komo tal nos ta sostené 100% den e oportunidat aki, kaminda nos a duna tambe algun “pointers” pa ku e evento.
Nos komo M21 ta orguyoso di e logronan aki di BITlab i Sion Janga i ta dese’é tur klase di éksito pa ku su bishita na Europa.


text:
Servisio di kobransa Centrale Debiteuren Administratie i Registro Sentral di Tèstamènt ta bai muda pa Pietermaai Parking Mall na Punda.
Tantu Centrale Debiteuren Administratie komo Registro Sentral di Tèstamènt ta será pa públiko riba djaweps 27 i djabièrnè 28 di sèptèmber próksimo.
Centraal Testamentenregister
Entrante djaluna 1 di òktober 2018 próksimo e direkshon nobo di Registro Sentral di Tèstamènt ta Pietermaai Parking Mall Unit 16B na Pietermaai 116. Klientenan por hasi petishon na Registro Sentral di Tèstamènt pa haña informashon di e registro di tèstamènt.
Orario di ofisina: djaluna te ku djabièrnè di 8.30’or pa 11.30’or i di 14.00’or pa 16.00’or.
Number di telefòn: 432-8317 i 432-8262
E-mailadres: inzage.testament@gobiernu.cw.
Centrale Debiteuren Administratie
Entrante djaluna 1 òktober 2018 próksimo e direkshon nobo di servisio di kobransa Centrale Debiteuren Administratie lo ta Pietermaai Parking Mall Unit 16A na Pietermaai 116. Centrale Debiteuren Administratie lo sigui ku kobransa di Afvalstoffenbelasting i Horecavergunning na e adrès nobo.
Orario di ofisina: djaluna te ku djabièrnè di 8.30’or pa 11.30’or i 14.00’or pa 16.00’or.
Number di telefòn: 432 8300.
E-mailadres: info.cda@gobiernu.cw.


text:
Kralendijk – Riba konseho di departamento di Salubridat Públiko a pone India riba e lista di paisnan pa kua un obligashon di karentena ta na vigor. Pasahero nan ku durante e 14 dianan promé ku nan yegada na Boneiru tabata na India, ta bai den karentena sentral. ,,Ta un medida di prekoushon. Na e momentu aki nos no sa hopi ainda tokante e variante di India” asina dòkter Marian Luinstra-Passchier a duna di konosé. ,,Nos no sa sigur ainda si e variante di India ta mas kontagioso òf ta hasi hende mas malu ku e otro variantenan.” Hulanda a biniku un prohibishon di bula pa India i komoprekoushon Boneiru ta tuma e medida èkstra aki di karentena.
Departamento di Salubridat Públiko ta sigui e desaroyo nan rònt di e variante di India i e otro variante nan dja serka. ,,Regularmente nos ta manda muestra di nos resultadonan di test Hulanda pa mas investigashon. E ultimo siman nan kada biaha ta resultáku pa 100% nos tin e variante britániko di e vírùs di corona. Hende nan por ta trankil ku nos ta vigilá e situashon bon. Nos ta èkstra alerta, tambe pa sobra e variante di India a aparesé na Sint Maarten i Aruba i na Hulanda.”


text:
Comunidad receptivo pa union civil pa parehanan di mesun sexo
Dialuna 1 di maart Parlamento lo trata e cambionan den nos codigo civil cu ta inclui geregistreerd partnerschap. Si e cambionan goza cu sosten di mayoria e lo habri caminda pa parehanan di mesun sexo por forma union civil. Awor aki parehanan di mesun sexo ta obliga di forma un union den exterior p.e. casa na Bonaire y despues binregistra e matrimonio na censo.
Sinembargo e registracion ta unicamente ceremonial pasobra e no ta otorga ningun di e derechonan manera propiedad, herencia, asuntonan fiscal cu otro parehanan ta goza di dje.
Desafortunadamente e actual Minister di Husticia Andin Bikker, tempo e tabata parlamentario, a elimina e schakelbepaling for di e amienda. Asina deprivando parehanan di mesun sexo e oportunidad diconsecuentemente adkiri tur e derecho y beneficionan cu ta fundamental pa biba den union.
Articulo 8 di e Convencion Europeo di Derechonan Humano (CEDH) ta establece e derecho di respet pa bida priva y di famia, cas y correspondencia. Den e caso Oliari y Otronan vs Italia, Corte Europeo di Derechonan Humano a establece e obligacion positivo pa estadonan ofrece reconocimento legal pa parehanan di mesun sexo.Gobierno siguiendo un opinion di HOF, cu aparentemente ta desvia di e contenido di Articulo 8, tin planea di ofrece algun derecho fundamental manera propiedad, alimentacion y herencia pa esnan den union civil.
Segun HOF posponiendo e otorgamento di e asina yama derechonan supletorio manera custodia di mucha, asuntonan fiscal y servicionan social lo no causa cu Aruba ta den violacion di e CEDH. Esaki ta un concluision eroneo paso e ta sigui depriva parehanan di e mesun sexo reconocimento legal di un forma cu ta comparabel y ta inclui tur e derechonan cu un matrimonio tradicional ta encera.
Nos di ACCION 21 a haci un estudio cientifico cu mas di 1500 participante y cu un margen di eror di 2.5%. Un di e topiconan cu a ser cubri ta enlace entre parehanan di mesun sexo. Esaki ta algun di e resultadonan:
Pa parehanan di mesun sexo
Na fabor
Contra
No sa
Union Civil
49%
32%
19%
Matrimonio
46%
37%
17%
Den comunidad claramente tin mas hende ta sostene cu opone tanto union civil como matrimonio pa parehanan di mesun sexo.
Edad
Na fabor Union Civil
Contra Union Civil
No sa Union Civil
Na fabor Matrimonio
Contra Matrimonio
No sa Matrimonio
18 - 29
76%
11%
14%
73%
16%
11%
30 - 44
59%
26%
15%
54%
33%
13%
45 - 59
40%
41%
19%
37%
45%
18%
60+
28%
43%
29%
27%
49%
24%
E mesun division di opinion cu ta existi entre personanan di diferente edad tambe ta existi entre personanan di diferente nivel di enseñasa. Esnan cu un nivel di enseñasa limita ta 69% contra union civil pa parehanan di mesun sexo. Esey ta den contraste cu personanan cu un nivel di enseñasa avansa cu ta 77% na fabor di union civil pa parehanan di mesun sexo.
Den siglo 21 sigur no tin mas espacio pa discriminacion y tampoco prehuicio. Nos di partido ACCION 21 tin hancra den nos statuut un compromiso firme pa cu derechonan humano.
Artikel 4 Obhetivo y recursonan
d. realisa un politica den cual ta garantisa un sociedad habri, liber y husto, cu ta basa ariba derechonan fundamental di libertad, igualdad, comunidad y solidaridad.
g. promove un sociedad den cual labor, husticia individual y social, prosperidad, bienestar y seguridad di tur ciudadano ta wordo salvaguardia, pa di e forma aki tur prehuicio of discriminacion a base di rasa, color di cuero, religion, edad, limitacion, genero, orientacion sexual, privilegionan profundamente hancra y desigualdad, por wordo rechasa.


text:
Oranjestad-Despues di a scucha Benny S. papia riba e topico di nombracion di su mucha manda como Adjunct Directeur di Dimas, nos preocupacion entorno e corupcion y bagamunderia den otorgamento di permiso ta bira hopi mas grandi.
E tono cu e mandatario ta papia, di ta nos ta manda y ningun hende tin nada di bisa, ta muestra di un arogancia hopi peligroso.
For di e entrevista por saca afo cu e nombracion di Mario Wever lo sigui, pa asina ey e fiesta por sigui tambe den Dimas.
Ta conoci cu den Dimas tin empleadonan cu hopi mas educacion cu Mario Wever, cu segun informacion ni un diploma di MAVO e tin, y e empleadonan aki sigur ta integro. Y ta conoci cu Mario Wever sigur NO ta integro.
E pregunta cu ta bin mesora padilanti ta, dicon un minister por hinca den su cabes pa nombra un persona sin un preparacion debido y cu NO ta integro, den un funcion asina importante, y cu ta exigi un integridad total.
Ya caba den varios articulo nos a haci mencion di e actonan di corupcion administrativo, cometi door e mesun Wever aki, y hunto cu un otro complice den henter e racha di corupcion cu ta un tal Rahdi Kahn. Tur e cosnan aki ta socede cu conocimento y aprobacion di Benny S.
Segun nos por a compronde, diripiente a bin cu e nombracion di Mario Wever, despues cu e directora di Dimas no kier a firma pa un “verlenging” di un “toeristisch verblijf” di un persona. E no kier a firma, pasobra e “turista” aki ta kedando na un adres; esun cu ta para garantia pa e turista ta biba na un otro adres, y e otro persona cu ta para garantia pa e verlenging, ta biba na un otro adres. Seguramente na totalmente un otro adres.
Con toch esaki a wordo regla?
Esun cu ta ehecuta e bagamunderia aki pa e minister, esta Radhi Kahn, a yama Mario Wever, cu por cierto tabata cu vacantie na cas, pa bin fix e cos aki. Y aki Mario Wever a vocifera cu si nan nombre como Adjunct-Directeur, e lo percura pa e fiesta di “verlenging” por sigui trankil.
Di e manera aki minister a bay di acuerdo cu e “organogram”, na unda Mario Wever lo keda encarga cu TUR loke ta concerni otorgamento di permiso.
Tur esaki, mientras e Mario Wever aki ta conoci di ta troce cu reglanan di Bon Gobernacion, djies pa keda den bon luz cerca e minister. Lo no ta straña nos cu e ta ricibi hopi placa pa e fabornan aki.
Banda di e caso aki tin varios caso cu ta cay bou corupcion, na unda e trio Benny S., Radhi Kahn y Mario Wever ta involucra.
*Asina tin varios caso di hendenan cu a comete un of otro delito, pero nan permiso no ta wordo “ingetrokken”, pasobra e minister a kita e derecho ey for di e directora di Dimas y a pase pa su mes. Es decir cu niun hende mas nan permiso no ta wordu revoca.
* Tambe tin diferente casonan na unda cu matrimonio ficticio ta wordo descubri, y inscripcion ta wordo nenga, pero e persona ta haya como recompensa un permiso di “inwonende dienstbode” cerca e mes hende cu e ta casa cu ne, of un familiar di dje. Ata e persona para na Censo toch pa inscribi su mes y haya AZV.
* Un otro caso ta e asunto di e persona cu a ser haya morto banda di lama, sefta cu bala. E persona aki ta conoci di tabata den baho mundo y cu por cierto a haya estadia liber na Aruba a base di un matrimonio falso. Instancianan a purba di revoca su permiso, pero despues riba instruccion di e minister, a ser otorga un permiso toch. Y esaki a socede pasobra e persona aki tabata un super bon amigo di Radhi Kahn.
Esaki ta djies 3 caso cu pa awor nos ta menciona. Y nos por a compronde cu tur instancia ta na altura di e bagamunderianan aki.
Nos ta preparando un carta cu nos lo bay manda pa Gobernador, Parlamento, Gobierno Hulandes, 1ste y 2de Kamer y Ministerio Publico pa pone nan na altura, UN BIAHA MAS, di e bagamunderianan aki.
Ya caba nos a mustra riba e consecuencia di un maneho di “open door”, “free for all” y “wheel & deal”, y e corupcion den e asunto di permisologia di e gobierno aki pa nos Arubianonan.
UPP lo recori tur medio cu ta na nos alcanse pa para e rumbo aki.
Y manera nos a bisa den un articulo anterior: “TA E ARUBIANO SO POR SALBA E ARUBIANO”.


text:
WILLEMSTAD – E elekshon pa un parlamento nobo na Kòrsou, ku lo tuma lugá 19 di mart awor, ta konta ku debut di vários hóben riba diferente lista. Ta reina ambishon i entusiasmo serka e debutantenan polítiko. Remarkabel ta e aseptashon ku tur e hóbennan polítiko ta bisa ku nan ta risibí. For di momentu ku e listanan pa elekshon di 2021 a bira konosí, a resaltá e interes di e hóbennan.
Ret Karibense ta pone lus riba algun di e kandidatonan hóben, ku ta kompartí nan eksperensia partisipando na e kontienda. Den e dianan aki kampaña polítiko ta alkansá su kulminashon i riba e aspekto tambe e hóbennan polítiko ta splika nan eksperensia, indikando tambe kiko ta e efekto finansiero riba nan partisipashon na elekshon.
Eugene Valpoort (25) ta number 11 riba lista di Partido MAN. E ta kontentu ku e desishon ku el a tuma pa drenta polítika.
“For di 1 di dezèmber 2020 ku mi a anunsiá públikamente ku mi a skohe pa drenta polítika mi a risibí aseptashon i un sosten kompletu. E sintimentu den pueblo ta pa sostené karanan nobo den polítika. Hóbennan kapas, íntegro, prepará i ku ke traha realmente pa Kòrsou. Pero tambe e sintimentu di miedu i di insiguridat”.
Divishon
Eugene Valpoort ta eksperensiando un elekshon hopi dividí kaminda ku pueblo tin muchu informashon no korekto i en bes di kada partido duna informashon di loke ta nan mira pa Kòrsou nan ta preferá bringa ku otro partidonan. ’’Esaki ta pone ku polítikonan mes ta hasi nan trabou mas difísil i sigur nos komo hóbennan pa motibu ku esaki ta krea miedu i odio bou di e pueblo’’, segun Valpoort.
Valpoort a skohe for di adelantá pa no hinka hopi sèn den su kampaña. “Mi ta di opinion ku nos pueblo ta sakrifikando sufisiente kaba i tin persona ku no tin nada di kome. Pues ta apsurdo pa hinka hopi plaka den mi kampaña i pidi kada persona sostené mi pa mi por ta nan representante”. Eugene a skohe pa hasi vários rekoudashon di fondo i tambe e por a kolektá fondo serka su famianan pa por kumpli ku e básikonan di promoshon pa asina pueblo sa ku el a drenta polítika.
Valpoort ta konvensí ku e ta visibel i ku e ta kla pa representá su hendenan den parlamento. “For di prinsipio mi strategia tabata pa kana bario i bai personalmente pa sinta i dialogá i duna kada persona un bista di mi mishon i vishon pa Kòrsou i tambe mi puntonan di enfoke pa asina nan por sinti nan mes identifiká ku mi’.
Valpoort: “Tur dia mi ta den bario pa konektá i tambe duna splikashon. Esaki ta duna mi un satisfakshon.’’ Esaki ta duna Eugene e posibilidat pa duna bèk na e pueblo i no un grupo ku a finansié.
Evita Ross – PAR
Evita Ross (30) ta number 16 riba lista di PAR. E ta ‘Vocal Coach’, kantante i empresario. Su motivashon pa drenta polítika: No para na kantu pero duna un man i hasi e ‘kloof’ entre polítika i komunidat mas chikí. E ke hasi un intento pa fungi komo bos pa e hendenan ku kisas, apesar ku nan ta forma parti di un òf otro organisashon – entre otro empresarial – tòg no por yega serka esnan ku ta manehá nos pais. Den su sirkulo Evita ta ripará tambe ku tin hende ku no tin muchu konfiansa den polítika. Personalmente Evita ta konvensí ku tin hopi potensial den polítika na Kòrsou.
Covid
E manera ku lider polítiko di PAR, Eugene Rhuggenaath, a atendé ku e problemátika di COVID-19 a stimulá Evita pa drenta PAR, ora ku el a tuma nota ku PAR tabata buska miembro nobo. ’’Mi tin apresio pa e manera ku el a mantené kalma den komunidat i sigui lucha.”
Evita ta amante di naturalesa i su terenonan di interes ta turismo, horeca i enseñansa. Tambe e ta boga pa práktika ko-kreashon: atendé konhuntamente ku problemanan kompleho, kaminda burokrasia ta den kaminda i buska solushon simpel.
Pa motibu di su trabou ainda Evita no a kana den bario den kuadro dje kampaña polítiko di su partido. Pero e ta konsiderá importante pa komunidat realisá e situashon ekonómiko prekario ku nos pais ta den i e lo promové e fenómeno di ko-kreashon, kada momentu.
Kontribushon
E partisipashon na elekshon 2021 no ta afektá e situashon finansiero di Evita. E ta traha ménos ora si pa krea tempu pa dediká na kampaña.
Partido ta pèrkurá pa tur kos i ta organisá kurso pa konosé polítika mas mihó. “Mi ta paga kontribushon pa luna, komo kada miembro di partido. Esei ta loke ku mi ta gasta”. Mas aleu e ta splika ku e ta hasi uso di Facebook pa promoshon di su aktividatnan polítiko.
Stephany Willems – Partido Un Kambio Pa Kòrsou
Stephany Willems (36) ta number 2 riba lista di Partido Un Kambio Pa Kòrsou. Willems ta eksperensiá su partisipashon pa promé bia na elekshon un reto i ta pasa den un proseso di konosementu i eksperensia nobo.
Stephany: “E ta un eksperensia hopi dushi. Hopi bia hende ta bisa ku polítika ta sushi. Pero e polítika riba su mes ta algu sano pa yuda bo pueblo”. Huntu ku entre otro su lider Raichel Sintjacoba, Stephany tin hopi tempu ta yuda hendenan den komunidat.
Komo profeshonal riba e tereno di komunikashon i merkadeo, na hopi okashon Stephany ta yuda diferente kompania. Awor e ke bai usa e konosementu aki riba nivel di gobernashon.
‘Duna Pueblo Bek’
Partido Un Kambio Pa Kòrsou a organisá vários fundraising, pa yega na fondo pa kubri nan gastunan. Stephany ta splika ku tin sierto kos ku ta individual, manera flyer. Hopi bia famia di e miembronan ta yuda, i esaki ta tuma lugá den su kaso tambe.
“Di tur e partidonan, nos ta esun ku ménos propaganda, pasobra nos ke duna bek en bes di invertí den material di propaganda”. Willems ta remarká ku en bes di hinka hopi sèn den kampaña e partidonan mester aportá na e hendenan den nesesidat. Ta p’esei maske ku su partido lo tabata dispone di mas sèn, lo e no a hinka esaki den kampaña publisitario.’’Nos ta focus riba yuda e pueblo, pasobra e propaganda no ta pone e persona vota pa bo. E hendenan ta duna nos sosten, pasobra nan sa ku nos tin hopi aña ta yuda nan’’, Willems ta bisa.
Germone de Lima – Vishon
Germone de Lima (35) ta number 3 riba lista di Vishon. Germone tambe ta konta di su su eksperensia durante kampaňa. Pa Germone esaki ta un eksperensia grandi i tambe un kambio.
“Awor mi ta na e otro banda. Normalmente mi ta reportá, kubri elekshon”. Segun Germone (ku a traha pa CBA Televishon i TV Direct) e ta un sentimentu straño. ’’Pasobra normalmente komo reportero bo ta esun mas importante, pasobra bo mester trese e mensahe dilanti na un manera ophetivo i imparsial. Den e situashon aktual mi mester bende mi mes. Anto esei ta un tiki difísil pa mi. Mi ta trahando hopi riba dje. Pa bisa dikon hende mester vota pa mi.’’ Esaki ta difísil pa Germone pasobra e ta gusta laga loke ku e ta hasi demostrá dikon mester kere den dje òf vota pe.
Inseguridat
Loke tabata un tiki ‘drop back’ pa Germone tabata e atakenan ku ela risibi ora ku ela anunsia su entrada den politika. No ta tur hende ta kontentu ku su desishon. Pero e atakenan no a lage perde su ‘focus’. “Mi tin proposito pa yuda mi pais, pa trese kambionan berdadero.” E atakenan tabata personal. Pero e hoben politiko ta realisa ku den bida bo mester sa ku no ta tur hende ke pa bo bai dilanti. Tin hende ta kere ku e mester a keda na televishon i krítika.
Germone ta menshoná tambe e aspekto di inseguridat den kuadro dje aktividatnan polítiko. ”Pasobra bo no sa kiko ta bai pasa. Bo no sa kiko elekshon ta bai trese. Bo no tin shen porshento sigur ta kon e ta bai.” Pero den bida bo mester tuma riesgo i aseptá retonan grandi, Germone ta bisa. Gana òf pèrdè Germone tin su plan B pa bo por kontinuá ku su bida. Germone ta preparando pa bira empresario riba e tereno di beyeza.
Kreativo
Pa loke ta e aspekto finansiero, Germone ta apliká kreatividat den kampaña polítiko. “Mi no tabatin un peso finansiero. Pasobra komo hóben den arena polítiko, nos ta hasi hopi uso di kreatividat i pensamentunan out of the box. Esaki ta tuma lugá dor di usa mas tantu media sosial i tambe ta kreativo pa kapta atenshon.’’ Un otro aspekto importante den e forma di hiba kampaña di Germone ta e kontakto direkto ku e potenshonal votadó. Importante ta ku e mensahe di su partido ku no ta hasi promesa ku no e por kumpli kuné, segun Germone. ’’ Esaki ta mas importante kualke mensahe paga na radio.’’


text:
KRALENDIJK – “Mi mensahe ta kla. Siudadano mester hasi denunsio si violá nan derechonan básiko”, asina Herman* ta bisa. Riba 6 di ougùstùs 2021 el a hasi denunsio kontra e hefe di e Departamento di Asuntunan Sosial i Labor (SZW).
E ta kulpa e hefe personalmente di falsifikashon di dokumentu, insulto, intimidashon, violashon di su derechonan básiko i dañamentu di su bon nòmber. Esaki pa motibu di un artíkulo di Ret Karibense. “Ta sin bèrgwensa kon nan ta anda ku hende”, asina e ta bisa.
Sosten di corona’
Komo trahadó partaim Herman ta den servisio serka un kompania. Ademas e ta traha komo freelancer i banda di esaki e tin su propio kompania sin personal. Pa motibu di e pandemia el a pèrdè su entradanan fiho. Riba promé di aprel 2020 el a hasi un petishon pa supsidio segun e reglanan di sosten di corona. El a haña supsidio i a konsider’é komo ‘èks trahadó, loke no tabata kuadra pasobra ainda e tabata den servisio di e empresa.
Riba 30 di sèptèmber 2020 Herman ta risibí un karta di SZW den kua ta bis’é ku ta stòp e supsidio pasobra e no tabata alkansabel. “Mi no a haña niun telefon di SZW, nan ta gaña”, e ta bisa. Despues e ta haña un karta den kua ta bisa ku riba 5 di òktober Herman lo a bai e bentana di SZW i ei el a komportá sin rèspèt. “Mi no a ba e bentana di SZW. Ta akusá mi sin motibu, unda e prueba ta?”
Segun Herman SZW ta trata siudadano manera ta bobo nan ta. E ta kontra di e desishon di SZW pa no duna supsidio mas, e motibunan ku SZW ta duna pa esaki i e echo ku el a risibí e desishon sin ku a stipulá un fecha. Asina ta masha difísil pa duna opheshon.
Hustisia
Herman a entamá un kaso kontra SZW i riba 6 di ougùstùs di e aña aki korte di promé instansha a trata e kaso aki. Ainda no tin veredikto. “Mi por defendé mi mes, pero kiko ta pasa ku tur e otronan ku no sa kon pa sali pa nan derechonan?”. Herman ta puntra su mes. Idioma hulandes por forma un opstákulo pa tuma paso kontra e organisashon aki.E ta enfatisá ku kada siudadano mester hasi denunsio si violá na derechonan.
Segun Herman dos dia despues ku el a hasi denunsio un polis a yam’é. “E brigadir a bisa mi ku nan a manda e denunsio pa Ministerio Públiko, komo aki ta trata di un ámtenar den servisio”, e ta splika. Den e kaso aki fiskal mester disidí si reshèrshi di Reino ta bai hasi un investigashon.
Polis ta konfirmá e denunsio. “En berdat a hasi denunsio i esaki ta keda na Ministerio Públiko”, Miluska Hansen, bosero di Kuerpo Polisial Hulanda Karibense ta bisa.
‘Ministerio na Hulanda ta na altura di mi denunsio, Te aworakí mi no a haña un reakshon’
No por konkluí for di e denunsio si ta trata di un echo kastigabel. Esei ta e motibu ku no a investigá e denunsio mas aleu”, Roderick Gouverneur, bosero di Ministerio Públiko, ta bisa.
Segun Ministerio Públiko a pone esun ku a denunsiá na altura di e desishon aki. Herman ta bisa ku niun instansha no a tuma kontakto kuné.
Karta ku desishon di Ministerio Públiko
“Mi a ferwagt ku no lo persiguié. Awor mi ta bai kuminsá un prosedura di artíkulo 15”, Herman ta bisa. E ta bai aserka Korte Komun di Hustisia ku e petishon pa persiguí e hefe di SZW. En efekto pa rechasá e desishon di Ministerio Públiko. Pa por kuminsá un prosedura di artíkulo 15 promé Herman mester risibí un karta den kua ofisialmente ta pon’é na altura di e desishon di Ministerio Públiko.
Tantu SZW komo Ministerio Públiko ta bisa ku Herman tin e karta aki, miéntras ku Herman ta ninga esaki.
Abusu di poder
Segun Herman esaki ta un lucha kontra abusu di poder. “Mi tin dies aña ta biba na Boneiru i mi ta sinti mi bonerianu. Mi ke lanta kontra e ámtenar arogante aki di RCN ku ke hunga doño na e isla aki. Nan no tin niun tiki amor pa e isla aki òf e hendenan.
El a hasi e situashon aki konosí serka kasi tur instansha ku tin algu di hasi ku SZW. “E ministerio na Hulanda ta na altura di mi denunsio, mi a manda un email pa e Representante di Reino suplente Jan Helmond. Te aworakí mi no a haña niun reakshon.”
Pa komishon di Tweede Kamer
Kiko ku e desishon di fiskal lo bira, Herman ke sigui. “Mi lo aserká e Komishon di Tweede Kamer fiho.”
*Herman su nòmber kompleto ta konosí serka redakshon”
Kiko ta pasando? Èks kolaboradó ta ekspresá krítika riba SZW: Mal maneho, aktuashon sin pia sin kabes, i basha miónes di plaka
Masumah Hosseini, un kolaboradó di SZW ku tabata okupá ku e bon maneho di uso di sèn for di e medida di emergensia di Covid, ta bisa ku e maneho di e departamento di Asuntunan Sosial i Labor (SZW) lunanan largu a gasta sèn hulandes di impuesto pa falta di kòntròl.
Erik Brakke, hefe di departamento di SZW ta ninga e akusashon: “Kere mi, hulandes no ta regalá sèn asina asina.” Lesa mas: Persona ku ta raportá inhustisia ta kritiká e unidat SZW di RCN


text:
Votaruba ta tuma bo privacidad y bo derecho di vota serio. Pesei bo informacion ta wordo procesa y uza na un manera sigur. Den e aviso di privacidad (privacy statement) aki bo por lesa na ki manera nos ta trata bo informacion ora bo uza Votaruba. Nos ta recomenda pa tur usuario lesa e aviso aki atentamente.
Ki informacion nos ta colecta?
Pa Votaruba por funciona bon, e organisacion mester algun dato technico dibo. Pakico nos ta uza e informacion aki, bo por lesa den e siguiente seccion. E datonan cu nos ta colecta ta:
Ora bo cuminsa cu Votaruba, e aplicacion ta wordo carga riba bo mes un aparato (manera bo computer, tablet of telefon). Bo contestanan y bo resultado ta wordo registra y warda solamente riba bo mesun aparato. E informacion aki no ta wordo manda pa (e server di) Votaruba, y ningun otro instancia. E informacion aki tampoco no ta disponibel pa Votaruba na ningun manera.
Votaruba nunca no ta mira e contestanan cu abo a yena den Votaruba. Tampoco Votaruba ta obtene of colecta informacion tocante e partido cu abo tin mas en comun y tampoco cua partido bo ta hanja manera resultado. Bo IP-adres tampoco no ta ser warda door di Votaruba y ningun otro instancia.
Pakico e datonan ta wordo colecta?
Con largo boso ta warda e datonan?
E datonan ta wordo warda trinta (30) dia. Despues nan ta wordo destrui.
Con e datonan ta wordo sigura?
E organisacion cu ta sostene Fuente den maneha Votaruba, ProDemos, a tuma e medidanan technico y organisatorio adecua pa sigura tur e datonan cu ta wordo procesa contra uso ilicito y contra perdida.
Consultacion y mehoracion di bo datonan
Si bo kier mira cua datonan Votaruba a colecta dibo, bo por entrega un peticion pa mira esaki. E peticion aki por wordo manda pa info@nosfuente.org. Votaruba lo contesta bo peticion dentro di cuater (4) siman. Pasobra Votaruba no tin informacion cu por identifica e usuario, ta posibel cu Votaruba lo puntrabo pa mas informacion tocante bo identidad, pa por cumpli cu bo peticion.
Si despues di e proceso aki, bo kier hasi algun cambio na e datonan cu bo a obtene di Votaruba, bo por manda otro peticion pa Votaruba. Bo por pidi pa Votaruba cambia, mehora, suplementa of elimina bo datonan. Votaruba lo contesta bo peticion dentro di cuater (4) siman. Si Votaruba nenga bo peticion, Votaruba lo aclara e motibo pa esaki den nan contesta.
E aviso aki por wordo cambia?Si. Esaki ta posibel. E cambionan lo wordo anuncia riba e website di Votaruba: www.votaruba.org.
Pregunta?
Si bo tin mas pregunta tocante e aviso di privacy bo por tuma contacto cu nos via info@nosfuente.org


text:
WILLEMSTAD — Siman pasa tabata nos atletanan bou di 15 aña i e biaha aki ta toka na nos atletanan riba 15 aña lo selebrá dia internashonal di atletismo.
Un total di 10 klup afiliá na e federashon di atletismo di Kòrsou a djòin otro pa un total di 60 atleta femenino i 88 atleta maskulino. Huntu ku e atletanan aki lo tin e 8 mihónan di kada kategoria ku a kompetí siman pasa.
Manera semper ta e kaso den atletismo lo tin karedanan di diferente distansia kuminsando for 100 meter te ku 3000 meter. Tambe lo tin e kareda di 100 i 110 meter ku opstákulo. Despues di hopi aña atletismo di Kòrsou lo tin mas 30 atleta kompitiendo riba e distansia di 100 meter. Miéntras ku riba e distansianan di 800, 1500 i 3000 meter nos lo tin mas ku 25 atleta kompitiendo. Rashid Rosalina ku ke pone un marka nobo riba e distansia di 800 meter tambe lo ta den kompetensia.
Den eventonan di salto haltu, largu i tripel e biaha aki nos lo tin diferente partisipante. Entre nan nos lo tin Nasya Ramirez di 14 aña i Jaden Bernabela di 16 aña ku kada un kaba di establesé un rèkert serka nos atletanan bou di 18 aña den respektivamente bula leu i bula haltu durante di Carifta Games na Grenada.
Pa loke ta trata nos lansadonan di bala di heru, sper i disko, e biaha aki lo tin un kantidat rekort di partisipante; kuminsando for di 14 aña miéntras ku esun di mas grandi lo tin 73 aña. Esaki ta un indikashon bon kla ku atletismo tá e deporte mama.
Entre e partisipantenan aki lo tin tambe presensia di e veterano Bob Esprit riba bala di heru. E veterano di Boneiru Eduard “Watty” Pourier tambe ta na Kòrsou sali kontra di nos atletanan master. E evento di pushamentu di bala di heru lo ta djabièrnè 07:00or den SDK. Lansamentu di sper i disko lo ta djasabra 14 di mei riba e fasilidat pariba di SDK di 2or pa 5or di atardi.
E kompetensia aki lo sirbi tambe komo preparashon di nos atletanan ku lo ta den Kampeonato MCB Atletismo Kòrsou ku lo tuma lugá dia 10 i 11 di yüni próksimo.
E evento lo ta djabièrnè 13 i djasabra 14 di mei den Stadion Ergilio Hato di SDK. Ámbos dia e kompetensia lo ranka sali 5.30or di atardi i lo terminá 9:30or di anochi. Na final di ámbos dia lo tin diferente kareda di relevo.
Entrada pa públiko en general lo ta dos (2) florin pa persona. Karchi lo ta optenibel na entrada di stadion Ergilio Hato.
Nos atletanan ta konta ku Kòrsou su apoyo.


text:
ORANJESTAD – E promé boramentu di prueba pa gas dilanti kosta di Aruba a pasa. Tin gas? I ki impakto e boramentu tabatin den serkania, por ehèmpel pa turtuga hopi menasá?
E kompania spañó di zeta Repsol no ta bisa si a haña gas. Armando Curet di e kompania di gobièrnu envolví CAP ta bisa ku e boramentu a bai ‘masha fásil’ i ‘sin problema’.
Aktualmente ta studia e resultadonan di e boramentu di prueba. E barku di bora entretantu a bai Kaapstad. Pero a anunsiá mas boramentu.
A tira e produkto residual di e boramentu den laman
Promé ku e boramentu di prueba Repsol a hasi un Environmental Social and Health Impact Assessment (ESHIA) tokante e konsekuenshanan. Den esaki tin pará ku no ta ferwagt daño permanente pa turtuga, pero tambe ku no ta ekskluí molèster temporario.
Tambe ta skibí den e estudio ku lo tira greis di boramentu i líkido di boramentu den laman. E organisashon lokal di turtuga Turtugaruba a hasi pregunta krítiko tokante esaki? “Nan a presentá e estudio i den esaki nan a bisa ku nan ta operá segun sierto direktiva ku e industria ta duna pa esaki”, Richard van der Wal di Turtugaruba ta bisa.
<h5'Sea ta bèrdat òf nò, bo mester kere nan numa. Nos no tin e medionan pa kontrolá esaki 32 kilometer pafó di kosta'
Durante di e investigashon seismológiko anterior ainda Turtugaruba a investigá e konsekuenshanan huntu ku Repsol. Pero e bia aki nò. Asina no a usa un sistema di radar ku ta atvertí e barku di boramentu ora tin un turtuga ta landa den besindario.
Segun Van der Wal esaki, pa motibu di e molèster di boroto ku a ferwagt, tabata ménos nesesario. “E impakto di zonido di e boramentu ta solamente ora nan yega e punto di mas hundu. Pero esaki ta dura solamente algun ora mas pa hasi midimentu èkstra”
Konsiderá riesgo
Pero e fundashon no tin e kapasidat tampoko pa duna kada turtuga un transmisor. “Bo no por duna kada bestia un instalashon di alarma tampoko. Esei no ta práktiko. Bo mester konsiderá riesgonan di un intervenshon asina i e ora ei bo ta konkluí ku pa e parti ei mihó bo no hasié.”
‘Bo no por duna kada bestia un instalashon di alarma tampoko’
E playa di nèshi ku ta keda mas serka di e lugá di bora ku yama Bon Biní 1, ta Fisherman’s Huts, 35 kilometer mas leu. E fundashon no sa si ta falta nèshi.
Faktor
“E impakto berdadero di e boramentu riba e turtuganan nos lo no mira nunka. Nos ta wak e turtuganan ku ta pone webu, i tin bia turtuga ta salta un aña. Tin asina tantu faktor ku ta hunga un papel”, Van der Wal ta konta.


text:
Tur bishitante i partidonan mester bisti un tapa boka ora ta den edifisonan di Korte. Mester tene e tapa boka bistí na tur momentu i na e manera korekto. Durante tratamentu di kaso hues lo indiká si por kita e tapa boka.
Na tur lokalidat di Korte ta konta medidanan kontra Corona manera entre otro 1.5 pa 2 meter di distansha.
-------------------------------------------------------------------------------------------------------
Korte Komun di Hustisia di Aruba, Kòrsou I Sint Maarten i di Boneiru, Sint Eustatius i Saba ta enkargá ku hurisdikshon den promé instansia i den apelashon riba e islanan di Aruba, Kòrsou, Sint Maarten i di Boneiru, Sint Eustatius i Saba. Korte Komun di Hustisia ta konsistí di un presidente i e sobrá miembronan i miembronan suplente. Miembronan di Korte Komun di Hustisia ta trata, tantu den promé instansia komo den apelashon, kasonan sivil, kasonan penal i kasonan di hurisdikshon atministrativo (ku tambe ta enserá kasonan di impuesto).
Korte di promé instansia
Un kaso ku ta bai korte pa promé bia, generalmente ta kai bou di hurisdikshon di Korte di promé instansia, ku ta parti di e organisashon di Korte di apelashon. Kasonan asina generalmente ta keda tratá pa un hues. Korte di promé instansia di Aruba, Kòrsou, Sint Maarten i di Boneiru, Sint Eustatius i Saba tin su sede na Kòrsou i bou di dje ta kai tur e islanan di Aruba, Kòrsou, Sint Maarten i di Boneiru, Sint Eustatius i Saba. E tin su seshonnan tambe na tur e islanan. Alabes tin un Korte di promé instansia pa Aruba ku tambe ta parti di e organisashon di Korte di apelashon.
Apelashon
Korte Komun di Hustisia di Aruba, Kòrsou, Sint Maarten i di Boneiru, Sint Eustatius i Saba ta trata kasonan den apelashon ku a keda tratá i sentensiá den Korte di promé instansia. E hues ku a trata e kaso den promé instansia, no ta tuma parti na e tratamentu di e mesun kaso den apelashon. E kasonan den apelashon ta keda tratá pa tres miembro di Korte di apelashon. E huesnan ei e ora ei ta forma Korte Komun di Hustisia di Aruba, Kòrsou, Sint Maarten i di Boneiru, Sint Eustatius i Saba. Pues e nòmber aki ta para tantu pa e totalidat di e organisashon di hurisdikshon di Aruba, Kòrsou, Sint Maarten i di Boneiru, Sint Eustatius i Saba (bou di kua tambe e Kortenan di Promé Instansia) komo pa e instansia di apelashon so (despues di esaki ‘Hof’). Tin kasonan di eksepshon tambe kaminda tres hues di Hof ta trata kasonan den promé instansia.
Kolegionan spesial
E miembronan di Korte Komun di Hustisia di Aruba, Kòrsou, Sint Maarten i di Boneiru, Sint Eustatius i Saba tambe ta traha huntu den kolegionan spesial, manera Korte di apelashon den asuntunan di ámtenar i Korte di apelashon den asuntunan di impuesto.
Un kaso ku ta bai korte pa promé bia, ta kai bou di outoridat di Korte di promé instansia. Kasonan asina generalmente ta keda tratá pa un hues.
Un kaso di apelashon ta keda tratá pa 3 hues. E huesnan aki huntu ta forma Hof. E nòmber aki ta para tambe pa henter e organisashon di hurisdikshon.


text:
Division Honor
Independiente Porto Caravel ta promove pa Division Honor.
Independiente Porto Caravel ta titula campeon di Division Uno invicto y ta promove pa Division Honor siguente campeonato. Diasabra Independiente Porto Caravel a topa Juventud Tanki...
-
Jong Aruba ta topa Real Koyari den wega crucial
Real Koyari contra Jong Aruba ta topa den un wega crucial y cu tin sabor di un Classico. Aunque no mesun...
-
Brazil jrs Campeon di Aruba su Futbol Division Uno 2017-2018
Diamars 26 di Juni 2018 a tuma lugar den CDGT na Dakota e di tres y ultimo wega di e playoff...
-
United y Brazil jrs ta bolbe empata den e di dos wega di e playoff Final Division uno
Diadomingo 24 juni 2018 a tuma lugar den CDGT na Dakota e di dos wega di e gran final di Aruba su...
-
United y Brazil jrs ta parti punto den playoff Division uno.
Dialuna 4 di juni 2018 a sigui e playoff di Aruba su Futbol Division uno. Caminda cu den Compleho Deportivo Guillermo P...
-
Brazil Jrs ta duna FC Porto un “PALISA ” di 8-0 Playoff Division Uno
Diabierna a continua e playoff di Aruba su Futbol Division uno. Den stadion Frans Figaroa na Noord a topa otro e...
-
Brazil Jrs ta sali brabo den playoff y ta gana RCS den nan prome wega.
Diadomingo 27 di mei 2018 a sigui e playoff 2017/2018 di Aruba su futbol Division uno. Den stadion Frans Figaroa na noord a tuma...
-
FC Porto y United ta parti punto den Playoff Division uno.
Diadomingo 27 di mei 2018 a tuma lugar den stadion Frans Figaroa na Noord e clash entre FC Porto contra di United, FC...
-
Brazil Jrs ta gana e duelo di lidernan di Aruba su futbol Division uno.
Diabierna 4 di mei 2018 a tuma lugar den Compleho Deportivo Guillermo P Trinidad e wega tan spera entre e dos lider...


text:
KRALENDIJK – E klup di futbòl di Antriòl Pariba ku ta s.v. Uruguay/Titans, pronto tin su tereno pa konstruí su kluphùis i ku su mes fèlt di futbòl.
Esaki e tesorero, sra. Emeray Martha, a bisa den entrevista ku nos redaktor deportivo, Ibi Piar, e siman aki. Esaki a bini komo kontesta riba pregunta di sr. Ibi Piar, ku huntu ku esaki a hasi diferente otro preguntanan mas di kua tur e kontestanan tabata afirmativo.
Sra. Emeray Martha a bisa ku falta masha poko, te asina leu ku ta na nan konosementu, pa logra keda kla ku e tereno.
Ta konosí ku futbòl a lanta kabes formal riba nos isla último añanan aki i ta den un desaroyo positivo ku hopi timnan hubenil den e diferente kategorianan “U”.
E desaroyo ta enorme i mester di mas fèlt di futbòl pa tur e ekiponan por trein. Si s.v. Uruguay logra su mes fèlt pa su ekiponan trein ariba, esaki sigur ta un bon desaroyo ya ku no solamente nan so lo por hasi uso di esaki, sino tur otro ekipo di Boneiru por hasi uso di e fèlt.
Esaki lo no keda solamente na fèlt di bala, pero tambe lo konstruí nan kluphùis unda nan lo por reuní i tene nan otro aktividatnan pa nan miembronan, entre otro reunion i otro enkuentronan sosial.
Si ta bon, no falta muchu pa logra keda kla ku e tereno. Si nos a komprondé bon, esaki lo bini no muchu leu for di Fèlt Elion Flores na Amboina. Momentu ku t’asina leu, nos lo informabo di e desaroyonan den tal direkshon.
Keda pendiente pues ya ku nos lo sigui e desaroyonan hopi pero hopi djaserka..


text:
Diadomingo Juni 1 ta dia di internacional di lechi.
Desde 2001 e organisacion FAO ( Food and Agriculture Organisation of the United Nations ) a introduci un dia special pa lechi y conhuntamente rond mundo nan ta celebra World Milk Day riba e prome dia di Juni cu diferente actividad na unda ta educa riba nutricion di lechi.
Pa e dia aki Frisian Flag ta introduci su Holland Fun Farm, un experiencia specialmente diseña pa educa un mucha riba e proceso cu lechi ta pasa den dje, pa asina nos tur por disfruta di un dushi glas di lechi. E Holland Fun Farm lo ta ubica diadomingo prome di Juni na Ling and Sons Supermarket na unda lo tin diferente actividad di 9 am te cu 2 pm. Den e Holland Fun Farm e mucha tin chens pa siña con ta chica lechi di un baca y lo tin un competencia di pinta. Tambe lo tin 2 Frisian Flag Dino Jump pa asina e mucha por hunga un rato y lo tin oportunidad pa saca potret pa asina recorda e dia. Den e Supermercado lo tin diferente tasting ta tuma lugar, na unda nos lo tin receta traha cu lechi y prijs special riba lechi Frisian Flag
Bin cu e famia pa asina pasa un rato agradabel cu e chikitin di cas y disfruta di e dia di lechi cu Frisian Flag ta celebra hunto cu Ling and Sons supermarket.
Durante e siman aki tambe lo tin oportunidad pa asina saca un potret cu bo celular of camera cu un Frisian Flag mustashi, tag nos riba facebook di Compranv of manda nos un e-mail riba info@compra-aruba.com pa nos por load esaki riba e facebook y asina lo bo participa pa gana premio. Lo tin premio pa e prome 3 potret cu mas “like” riba facebook di compranv. E prome lugar ta bay cu producto di Frisian Flag mas Afl 250, di dos lugar tambe tin producto di Frisian Flag mas Afl 200 y na tercer lugar ta producto di Frisian Flag mas Afl 150,- . Participa cu e famia of cu e chikitin di cas y show bo mustashi di lechi Frisian Flag y gana! Reserva diadomingo Juni 1 y bin pasa un rato agradabel cu e famia na e Frisian Flag Holland Fun Farm.


text:
Diabierna mainta a drenta informe di cu lo tin yen trahador pafo dilanti Hyatt Place na Airport. A logra compronde di e grupo di persona cu nan tabata wardando desde 10:30AM unda cu sindicato lo mester a reuni cu nan pa wak con ta para cu trahadornan di Barcelo. Por a nota cu 1 ora a pasa y ningun personal di e sindicato no a aparece, hopi di e personanan a keda disgusta di e mal maneho di no por cumpli cu afspraak.
1 thought on “Trahadornan di Barcelo tabata wardando pafo di Hyatt Place pa reuni cu sindicato pa wak con ta para!”
-
Pakiko nan a bin reuni dilanti di Hyatt pa papia over di Barcelo! Hyatt ta sera y ta na Barcelo nan mester ta!


text:
Inspeccion ta responsabel pa e control ariba enseñansa y den e cuadro ey Inspeccion ta controla riba cumplimento di e reglamentonan legal. Ta trata aki di e responsabilidad di e directivanan di scol y nan lidernan, oferta pa enseñansa conforme e plannan di enseñansa stipula y metanan, rooster di les, registracion di alumno, maestro y oranan di les y tarea, examen, reglamento di scol, promocion y kitamento di alumno y establecimento di enseñansa.
Regularmente tin consulta entre Departamento di Asunto Huridico y Legislacion y Departamento di Enseñansa.
Pa mas informacion por tuma contacto cu Departamento di Enseñansa, seccion Inspeccion di Enseñansa.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 10 di desèmber 2016.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 10 di desèmber 2016.
Kompilá: Djabièrnè 9 di desèmber 2016, 05:00 o.l. (09:00 UTC)
KODIGO HEL: POSIBEL MAL TEMPU
Tempu: Por lo general hopi nublá ku lokalmente algun áwaseru, de bes en kuando kompañá espesialmente awe pa welek ku bos. Algun di e áwaserunan aki por ta fuerte i por kousa sierto molèster.
Temperatura máksimo lo alkansá 30°C. i temperatura mínimo 24̊C.
Solo ta sali 06:45 i ta baha 18:11 o.l.
Bientu: For di direkshon ost i moderá, forsa 3 te 4 (7 te 30 km/ora, 4 te 16 nudo). Prinsipalmente den áwaseru, de bes en kuando basta fuerte te posiblemente fuerte den ráfaga; forsa 5 te 6 (31 te 50 km/ora, 17 te 27 nudo).
Situashon general: Un disturbio tabata situá awe mardugá den bisindario di nos region i tabata moviendo den direkshon wèst. E sistema aki lo sigui kousa hopi nubia riba nos region durante di espesialmente awe i por spera lokalmente vários áwaseru, kompañá algun kaminda pa welek ku bos. Algun di e yobidanan aki por ta lokalmente fuerte i por kousa sierto molèster na e lugánan di kustumber.
Kondishon di laman: Por lo general moderá ku altura di olanan entre di 1 i 2 meter (3 te 6 pia).
Fenómeno spesial: Ningun.
Perspektiva te djadumingu mainta: Gradualmente ménos nublá i lokalmente lo kai espesialmente mardugá i mainta algu di áwaseru ainda. Lo tin mas bientu.
Meteorólogo: Capello.
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
Premier a reuni cu Minister Ursell Arends, Minister Glenbert F Croes y Minister Geoffrey Wever pa duna debriefing di e reunionnan na New York siman pasa
Gabinete Wever-Croes
Premier a reuni cu Minister Ursell Arends, Minister Glenbert F Croes y Minister Geoffrey Wever pa duna debriefing di e reunionnan na New York siman pasa y hunto cu nos representante di relacionnan multilateral Jocelyne Croes y Ghislaine Nicolaas nos a repasa e oportunidadnan cu tin pa Aruba na Nacionan Uni. Den e fase di recuperacion cu nos ta aden, nos por hasi uso di tur e oportunidadnan aki.


text:
TAMPA — Despues ku 31 di òktober último, nos selekshon nashonal kategoria U-20 a biaha pa Tampa pa asina kumpli ku nan kompromisonan den e C, awe 11 di novèmber den oranan di anochi nos selekshon a regresá despues di e keda na terser puesto. Lamentabelmente nos no a logra klasifiká pa e siguiente buèlta.
Na tur ta tin 35 pais ku a kompetí den e kampionato aki i nos tabata den pul F huntu ku El Salvador, Guatemala, Guyana i Cayman Islands.
Resultado di nos weganan:
Durante nos promé enkuentro kontra El Salvador nos a kai vensí i a pèrdè ku e skor pèrtá di 2 pa 1. Luchenthly Vrutaal tabata esun ku a anotá e úniko gol pa Kòrsou. Den nos segundo partido kontra Guatemala, nan a sa di gana nos 3-1 i e gol di nos tabata un outo gol.
Durante nos terser partido nos a sali viktorioso i a gana Guyana ku e skor di 4-3 ku golnan di Jaron Vicario, Meghan Valpoort, Carolith Fermina ku un outogol. Den nos último partido kontra Cayman Island nos a gana ku skor di 4-2. Jaron Vicario, Gianni van de Pitte (2x) ku Giorney Royer ta esnan ku a anotá e golnan ku a hiba nos na e viktoria.
Ku e resultadonan aki nos a terminá na terser lugá ku un total di 6 punto, 10 gol na fabor i 10 gol kontra. Konsekuentemente nos no a logra klasifiká pa siguiente buèlta di e torneo aki.
Nos selekshon nashonal kategoria U-20 a konsistí di un grupo di 20 hungadó, di kua mitar ta hungadónan áktivo den nos Kampionato Hubenil i e otro mitar ta nos hungadónan residensiá aya na Hulanda. Nos selekshon a wòrdu dirigí pa Sr. Ludwig Alberto ku ta e entrenadó di e selekshon aki i Sr. Gersinio Constancia ku ta e asistente di e entrenadó.
Tambe a biaha huntu ku e selekshon Sr. Sherwin Inesia ku ta e masahista di e selekshon, Sr. Roderick Rojer ku ta esun enkargá ku e materialnan, Sr. Marcelo Pisas ku ta entrenadó di e porteronan, Sr. Ramfis Filet ku ta e dòkter di nos selekshon i e hefe di delegashon ku tabata Sr. Shaheen Elhage, miembro di direktiva di FFK.
Nos selekshon ta konsistí di e siguiente hungadónan:
- Kevin Juliana
- Danel Rosa
- Quinton Burk
- Ayodele Kwidama
- Dion Hooi
- Roderick Bolijn
- Giorney Royer
- Jonathan Libania
- Meghan Valpoort
- Jaron Vicario
- Quincy Does
- Sugently Martha
- Luchenthly Vrutaal
- Sharrion Pietersz
- Rogyaer Anita
- Gianni Van de Pitte
- Nixon Buntin
- Quintin Rustveld
- Carolith Fermina
- Williaam Plaate


text:
Minister Xiomara Ruiz-Maduro ta felicita y gradici: Alumnonan di Scol Basico Washington pa nan bunita presentacion durante Acto Protocolario
Minister Xiomara Ruiz-Maduro ta felicita y gradici:
Alumnonan di Scol Basico Washington pa nan bunita presentacion durante Acto Protocolario
ORANJESTAD – E aña aki e alumnonan di Scol Basico Washington a toca e honor pa por canta durante e Acto Protocolario Dia di Himno y Bandera riba Plaza Libertador G.F. Betico Croes. Scol Basico Washington ta e scol basico cu mas alumno aki na Aruba.
E coro tabata bao direccion di Linda Flores-Figaroa y asisti pa Sra. Maybelline Arends-Croes, a wordo reforsa pa Coro Tutti Frutti, acompaña pa “Conhunto Alborada”, kendenan a presenta nos himno “Aruba Dushi Tera”, como tambe 4 cantica “Mi Bandera”, composicion di Etty Toppenberg, “Nos Arubianonan” cu letra di Eric Rincones, “Bandera Bunita” cu letra di Digna Lacle y musica di Maybelline Arends-Croes y “E solo ta despedi” cu letra di Digna Lacle y musica di Hildward Croes.
Minister Señora Xiomara Ruiz-Maduro ta felicita y gradici e alumnonan di Scol Basico Washington pa nan bunita presentacion, como tambe tur juffrouw di Scol Basico Washington cu a yuda prepara e muchanan pa nan por a duna un bunita presentacion Dia di Himno y Bandera. Danki tambe na mayornan, Sra. Linda, Juffrouw Maybelline, Coro Tutti Frutti y Conhunto Alborada.


text:
Nos invitado den e programa aki ta Sra. Maria Dionisia Megares-Cicilia miho konosi komo Jefrou Do. Ela nase 9 Oktober 1928 na Boneiru. E ta un di e Bonerianonan bibá ya pa hopi aña kaba na Korsou. Nos ta kombersa kune tokante su bida, e Boneiru di antes i tambe di su bida na Korsou.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Maria Dionisia Megares-Cicilia
Nos invitado den e programa aki ta Sra. Maria Dionisia Megares-Cicilia miho konosi komo Jefrou Do. Ela nase 9 Oktober 1928 na Boneiru. E ta un di e Bonerianonan bibá ya pa hopi aña kaba na Korsou. Nos ta kombersa kune tokante su bida, e Boneiru di antes i tambe di su bida na Korsou.


text:
Imagen: Mangel Halto, Aruba | Najib Gomez
Mangel (mangrove) ta matanan unico. Nan por crece y sobrevivi caminda otro matanan no por. Nan presencia ta beneficia nos medio ambiente, costanan, bestia y e ser humano.
Siguientemente por lesa algun di e motibonan cu ta haci conservacion di mangel importante.
Barera natural
Mangel por fungi como un barera pa nos costanan, protehando nos costanan contra erosion. E structura di e raiznan ta yuda kibra e energia di olanan y e coriente di lama, asina minimalisando e efecto di erosion riba nos costanan. Especialmente den temponan extremo manera un horcan of tsunami, mangelnan por haci un diferencia grandi. A ser demostra cu e daño causa pa horcan na costanan caminda mangelnan a wordo kita, tawata mas severo cu areanan caminda no a kita mangel.
Mangelnan por hasta yuda contra efectonan di rising sea levels. Areanan band’i costanan sin mangel tin mas chens pa sufri daño di erosion pa motibo di rising sea levels. E erosion aki ta habri caminda pa mas awa subi tera. Mangelnan ta reduci e daño di erosion cu rising sea levels ta trece y asina ta yuda preveni cu pa motibo di erosion mas awa por haya su caminda pa subi tera.
Siguientemente por lesa algun di e motibonan cu ta haci conservacion di mangel importante.
Barera natural
Mangel por fungi como un barera pa nos costanan, protehando nos costanan contra erosion. E structura di e raiznan ta yuda kibra e energia di olanan y e coriente di lama, asina minimalisando e efecto di erosion riba nos costanan. Especialmente den temponan extremo manera un horcan of tsunami, mangelnan por haci un diferencia grandi. A ser demostra cu e daño causa pa horcan na costanan caminda mangelnan a wordo kita, tawata mas severo cu areanan caminda no a kita mangel.
Mangelnan por hasta yuda contra efectonan di rising sea levels. Areanan band’i costanan sin mangel tin mas chens pa sufri daño di erosion pa motibo di rising sea levels. E erosion aki ta habri caminda pa mas awa subi tera. Mangelnan ta reduci e daño di erosion cu rising sea levels ta trece y asina ta yuda preveni cu pa motibo di erosion mas awa por haya su caminda pa subi tera.
Ora mangel desaparece, un gran cantidad di especie tambe lo desaparece.”
Biodiversidad
Mangel ta forma un sistema ecologico hopi productivo. Areanan cu mangel ta un habitat pa un gran cantidad di especie cu ta biba, come y/of reproduci den cercania di mangelnan. Ta trata tanto di especienan bou di awa manera pisca, como otro especia manera parha. Ora mangel desaparece, un gran cantidad di especie tambe lo desaparece. Un perdida di mangelnan no lo tin un efecto negativo solamente riba e especienan bibando den e area di mangelnan. E efecto lo ta mas grandi riba un nivel ecologico. Ta ser estima cu alrededor di 80% di pesca mundial ta depende di mangel sea directamente of indirectamente.
Mangelnan ta crea un sitio adecua pa diferente pisca sobrevivi den e prome fasenan di nan bida. Pisca hoben por haya cuminda den cercania di e mangelnan y por sconde pa pisca mas grandi cu por come nan. Ora nan a crece suficiente, bo por haya e mesun piscanan aki band’i coralnan. Segun dr. Ghislaine Llewellyn, co-autor di un estudio cu a wordo publica den e revista Nature, por conclui cu tin hopi mas di cierto pisca na coralnan cu ta serca di mangelnan, compara cu coralnan cerca di un area cu mangelnan a wordo kita.
Conservacion di naturalesa ta conservacion di e ser humano.”
Cuminda
E aspecto di biodiversidad tin efectonan cu por afecta nos propio cuminda. Mangelnan ta un parti esencial di un ‘food-chain’ compleho cu por yega te riba bo tayo. Na 1969, biologonan Eric Heald y William Odum di University of Miami a descubri cu blachinan di mangel cu ta cay den awa ta wordo colonisa pa bacterianan marino dentro di algun ora. E efecto di e bacteria riba e blachinan ta produci cuminda pa bestianan chikito manera bichi y shrimp. E bestianan chikito aki ta cuminda pa entre otro parha y pisca. Pisca cu bo por haya riba bo tayo.
E ‘food-chain’ ta demostra con leu e efectonan di no cuida nos naturalesa por bay. E ta demostra cu conservacion di naturalesa ta conservacion di e ser humano.


text:
Kaso di asesinato.
KOMUNIKADO DI PRENSA 403 / 2019
7 òktober 2019
Kaso di asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 7 di òktober 2019, alrededor di 04.09 or di mardugá, Sentral di Polis a risibí
notifikashon di un kaso di hinkamentu ku a tuma lugá na un kas den Wishi.
Tambe Sentral a keda informá ku un konosí a bai ku e víktima den su outo personal pa
poliklínika di SEHOS pa tratamentu mèdiko.
For di un investigashon ku polis a hasi na Sehos a resultá ku e dama víktima di 39 aña di
edat, a yega poliklínika ku vários hinká na vários parti di su kurpa i a bin fayese.
Siguiendo ku e investigashon ku polis a hasi, probalemente ta trata aki di un krímen
pashonal.
Alrededor di 05.30 or, dòkter a konstatá morto di e víktima.
Riba òrdu di Fiskal di Ministerio Públiko a konfiská e kurpa sin bida pa mas investigashon.
E prosedura ku ta mantené na dje ta, ku ta notifiká famia via e kanal(nan) legal i ofishal
promé i despues di esei por hasi e identidat di e víktima públiko.


text:
KRALENDIJK – Despues ku Fundashon Tene Boneiru Limpi a bira inaktivo, for di instansia nan i personanan ku ta hopi ligá ku medio ambiente i naturalesa a bin na e idea pa kontinuá bou di un mantel nobo ku e tareanan ku e anterior fundashon tabata hasi.
E nòmber nobo di e fundashon lo ta “Fundashon Boneiru Limpi i Bunita”. Nos a forma un direktiva hopi aktivo pa kuminsá konsientisá nos pueblo ku ta kresiendo di e balornan di nos hendenan, nos barionan limpi i bunita, nos medio ambiente i naturalesa. Esaki ta un tarea hopi importante di nos tur.
Notario Kenneth Arends tabata presente kende a guia e parti di firmamentu pa tur kos kana manera mester ta. Onnie Emerenciana a dirigí palabra despues ku tur hende na mesa a firma. El a bisa ku tabata nesesario pa lanta e fundashon pa mantené e isla di Boneiru limpi. “Boneiru mester bira mas lampi den Karibe. Boneiru limpi i bunita ta loke nos tin ku pèrkurá pe,”Emerenciana a menshoná. El a elaborá riba e loke e organisashon ta bai hasi i kon nan ta bai hasi i organisá akshon pa limpiesa. Entre otro pone hopi atenshon na e parti di tiramentu di shushi den mondi.
Seguidamente a papia Diputado James Kroon kende tabata presente pa e okashon. El a menshoná na nòmber di gobièrnu ku e reto di Fundashon Boneiru Limpi i Bunita’ ta hopi nesesario pa komunidat. “Nos ta kontentu ku e fundashon nobo a bira realidat. No warda te dia 15 di sèptèmber, sinembargo kuminsá aktua for di awor pa hasi Boneiru mas limpi. Diferente supermerkado ya no ta hasi uso di saku di plèstik momentu ku hasi kompra loke ta hopi bon inisiativa. Sigur tin mas tarea pa atendé ku e fundashon ta bai yuda kuné,” entre otro diputado Kroon a menshoná.
Boneiru Limpi i Bunita ta konsistí di personanan ku ta sali na defensa di nos medio ambiente i enkurashá nos komunidat pa hasi i mantené nos Boneiru limpi i bunita.
E aña aki Fundashon Boneiru Limpi i Bunita ta bai enfoká riba e problemátiko di e asina yamá “zwerfafval”, esta shushi plamá riba kaya, shushi gròf den nos barionan i dùmpmentu di shushi den mondi, spesialmente den áreanan di kunuku.
Aki na Boneiru último añanan, nos por a tuma nota ku pa motibu di kresementu rápido di aktividatnan komersial i sosial, kontinuamente bo por mira bòter, bleki , kùp iotro tipodi empake bentá kantu di kaminda i riba terenonan di deporte. Tambe bo por tuma nota ku kasi tur kaminda tin saku di plèstik pegá den mata i kantu di trankera.
Kaminda mas tantu bo por mira e tipo di shushinan aki den forma mas konsentrá, ta;
• Na sitionan kaminda nan ta bende kos di kome i bebe.
• Na aktividatnan públiko.
• Na aktividatnan di konstrukshon.
• Kantu di kaminda.
Debí na e problemátiko ariba menshoná Fundashon Boneiru Limpi i Bunita e aña aki kier kuminsá ku un grandioso akshon di limpiesa konhuntamente ku Selibon N.V., kaminda tur gremio den nos komunidat tambe por partisipá. Asina Fundashon Boneiru Limpi i Bunita kier stimulá nos komunidat pa hasi i mantené primeramente rondó di nan kas i seguidamente Boneiru kompletu limpi i bunita. E akshon di limpiesa aki lo kai den e siman di “Clean up the world” ku ta un akshon di limpiesa ku ta tuma lugá tur aña rónt mundu. E fecha lo tadi 15 di séptémber te ku 21 di séptémber.
E meta primordial di e akshon aki ta pa inspirá i enkurashá persona nan individual i gruponan for di tur skina aki na Boneiru pa tene akshon di limpiesa pa asina konservá nos medio ambiente. Nos kier pa gruponan manera nos skolnan, nos timnan di deporte, komèrsio i nos klupnan di servisio tambe partisipá na e akshon aki. Den kurso di e dianan ku ta bai transkurí lo duna mas informashon tokante di e akshon aki.
Nòmber di e miembronan di Fundashon Boneiru Limpi i Bunita: Onnie Emerenciana – presidente, Claris Trinidad – vice presidente, Gyslaine Coffie – tesorero, Marjolein Oleana – sekretaria, Jenny Coffie – miembro, Ilva De jongh – miembro, David Molina – miembro


text:
Arubaanse Voetbal Bond (AVB) cu masha placer a anuncia e siman aki, cu e campeonato di futbol cu ta cuminsa diabierna awor, dia 13 di October 2017, lo ta dedica, entre otro, na Aubrey Maduro. E ta un ex Referee di AVB y awendia ta masha conoci pa su aporta como Referee di Federacion di Futbol Veterano di Aruba, cu ta para pa FEDEVETA.
Aubrey Maduro a cuminsa fluit weg for di aña 1985, weganan di A Klas, division 1 y 2 y junioren. Desde aña 1990 el a cuminsa fluit division di honor y tambe LIFIDA y knockout cu e tempo ey, unda cu tur diadomingo tabatin wega na diferente veld. E tempo ey e tabata guia p’e refereenan manera Fan Dijkhoff d.f.m, Porios Tromp, Kees Bossen d.fm. y David Cruz.
Aubrey Maduro a sigui diferente curso via K.N.V.B. di Hulanda na nivel 1, 2, 3 di AVB. Aubrey Maduro tambe tabata forma parti di e comision di referee di AVB. Actualmente e ta forma parti y ta dirigi hunto cu Ernst Mohamed e comision di refereenan di Fedeveta.
Referee Aubrey Maduro semper ta un persona hopi autoritario riba tereno y tur hungado ta respet’e. E no ta na Aruba actualmente pa ricibi su reconocimento, pero lo entreg’e personalmente ora e ta bek for di Hulanda.


text:
ORANJESTAD – Diaranson merdia Minister di Deporte Sr. Dangui Oduber a ricibi bishita di e pelotero profesional Arubano, e hoben Chadwick Tromp. Chadwick di 25 aña di edad a debuta den MLB na aña 2020 y ta forma parti di e ekipo di San Francisco Giants como catcher.
Chadwick hunto cu su representantenan a trece diferente plannan cu nan tin dilanti serca e mandatario. Nan kier yuda promove Aruba turisticamente den e costa West di Merca, particularmente den California. Tambe e pelotero tin idea pa bin cu academia di baseball na Aruba, esaki conhuntamente cu ayudo di Gobierno. E idea di esaki ta pa eleva e nivel di baseball na Aruba, pa sirbi diferente paisnan den region y pa contribui na e idea di turismo di deporte. Tambe e pelotero kier organisa un wega di “celebrity” na Aruba pa atrae publico y pa promove turismo na mes momento.
Minister Dangui Oduber ta apoya e ideanan cu Chadwick tin, di parti di Ministerio di Turismo y Deporte Chadwick ta conta cu e sosten di e mandatario. Aruba ta den e aña di recuperacion economico y e ideanan di Chadwick y su representantenan sigur ta contribui na esaki.


text:
- informacion di e automaat;
- lugar di benta.
Ponemento di vending machine
Descripcion
Pa por bende cuminda, bebida no-alcoholico of ijs via un automaat.(vending machine) tin mester di un autorisacion manera stipula den e prome inciso di articulo 45 di e ley di permiso (Vergunningsverordening AB 2002 GT no. 1)
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion di Asunto Huridico y Permiso.
Kico mi tin di hiba cu mi?
Cuanto e ta costa?
Awg. 250,00
Cuanto tempo ta dura pa hay'e?
Ta varia te cu un maximo di diesdos (12) siman.


text:
Riba djaluna 14 di sèptèmber a drenta keho di ladronisia di dos skuter; un kolo maron/shinishi i un kolo kòrá di marka BTC, modèl Grande Retro. E skuternan, ku tabata na lòk ku un lòk di stür, tabata stashoná na un kompleho di apartamentusituá na Bulevar Gobernador Nicolaas Debrot. Entre 1 or di mardugá i 8 or di mainta, deskonosínan a bai ku e skuter. Algu mas lat a topa ku e skuter kolo kòrá den kura di un kas situá na Kaya Nijmegen kaminda probablemente e sospechosonan a dùmp e skuter. Bateria di e skuter aki tabata bashí i a mishi ku e wayanan. Ta investigando e kaso.
Riba djamars 15 di sèptèmber, alrededor di 10 or di mainta, sentral di polis a risibí notifikashon ku tin un kas situá na Kaya Korona, na kandela. Tabatin 1 persona den e kas ku ambulans a transportá pa hospital pa tratamentu médiko. Brantwer a paga e kandela ia ehekutá e kontrolnan di seguridat nesesario. Kousa di e kandela no ta konosí ainda. E kaso ta bou di investigashon.


text:
DI KI MANERA? Historia sosial di afro-kurasoleñonan, 1863-1917
Seri di Herensia Kultural
Sentral den e tésis Di Ki Manera ta e prosesonan kultural ku a influensiá bida di tur dia di afro-kurasoleñonan despues ku na 1863 a abolí sklabitut. Den e tésis ku ta konsistí di 10 kapítulo e antropólogo Rose Mary Allen a pone den foko e influensia ku gobièrnu kolonial, doñonan di katibu den nan tempu i prinsipalmente iglesia katóliko a ehersé riba bida di afro-kurasoleñonan despues di emansipashon.
A verifiká tambe kon e grupo akí a duna kontenido propio na e libertat ku nan a haña i kon e hendenan akí a anda ku intervenshon di gobièrnu. E konsepto ‘poder’ den e kaso akí ta di mayor importansia. Poder tabata repartí di forma desigual: desigualdat ekonómiko, sosial i rasial a karakterisá e sosiedat kurasoleño di siglo djesnuebe.
Historia oral
Un gran parti di e investigashon ta basá riba historia oral. Ta entrevistanan ku e investigadó a tene durante añanan, tempu ku e tabata traha na ‘Archeologisch-Antropologisch Instituut Nederlandse Antillen’ (AAINA), ku hendenan di edat avansá den komunidat di Kòrsou, kendenan a nase na fin di siglo djesnuebe, prinsipio di siglo binti.
E investigashon a duna informashon nobo tokante bida direktamente despues di abolishon di sklabitut.
Te ainda no tin mashá estudio hasí riba e temátika di sklabitut i e manera ku despues di 1863 afro-kurasoleñonan a programá nan bida. Den e sentido akí Kòrsou ta kana atras kompará ku otro paisnan di Karibe.
Den e aña ei di emansipashon 6000 katibu na isla di Kòrsou a haña nan libertat o sea trintisinku porshentu di e poblashon total. Ke men ku promé ku emansipashon na e isla akí tabata eksistí kaba un grupo grandi di katibu liberá. Na Sürnam tabata trata di sinkuentisinku porshentu di un poblashon total di 60.000 hende. Den e sentido akí tambe Kòrsou ta diferensiá no solamente di Sürnam, sino tambe di sobrá di Karibe.
E sosiólogo Harry Hoetink di Utrecht di e estudio klásiko Het patroon van de oude Curaçaose samenleving (1960) i e sosiólogo kurasoleño René Römer Un pueblo na kaminda (1979) ta indiká ku a nota tiki kambio despues ku klòk di libertat a bati.
Römer ta mustra ku ta te ora e refineria di petroli a bini di na siglo binti, esei a trese un kambio fundamental den e historia sosial di e isla i den e posishon sosial di e kurasoleño pretu. Promé ku e investigadó pasa na deskribí e realidat diario e ta mustra riba e dos institushonnan ku tabatin mayor poder riba bida di afro-kurasoleñonan: estado kolonial i prinsipalmente iglesia katóliko, e iglesia kristian mas grandi na Kòrsou. Su influensia tabata desisivo pa bida sosial-kultural di afro-kurasoleñonan. Den su afan di trese ‘sivilisashon’ iglesia tabata intervení direktamente. Esaki tabata tuma lugá entre otro via enseñansa i yudansa sosial. Iglesia tabata purba siña su siguidónan un komportashon ‘korekto’. E medionan pa logra esaki tabata varia di predikashi i indoktrinashon te kastigu físiko.
Bida
Na ki medida e grupo akí por a krea i determiná nan propio estilo? Pa duna kontenido na e libertat i pa realisá nan aspirashon- i ekspektativanan, nan mester a sigui edifiká parsialmente riba e konosementu- i ideanan ku durante e añanan di sklabitut nan a hasi di nan, i parsialmente nan mester a siña idea- i aktitutnan nobo.
E relashon entre poder i marginalisashon Allen a ekspresá di forma sumamente asertá ku e palabra ‘bida’.
Ku mashá frekuensia por tende desendientenan di katibu usa e término akí den e entrevistanan. E término ta nifiká muchu mas ku solamente bida. E ta referí na e formanan pluriforme i kompleho ku kua despues di emansipashon afro-kurasoleñonan mes a purba duna rumbo na nan bida.
Den e kapítulo ‘Buska bida’ Allen ta trata e strategianan ku afro-kurasoleñonan a desaroyá pa por a sobreviví ekonómikamente, teniendo kuenta ku e kondishon problemátiko di naturalesa di e isla. A studia e deseo fuerte pa mediante pida tera por a biba independiente di e doñonan di plantashi. Di pursi e hendenan akí a keda ku hopi poder riba e tera komo nan propiedat. Emigrashon pa otro paisnan den besindario tabata prinsipalmente pa hende hòmber un otro strategia pa sobreviví.
Den e kapítulo titulá ‘Drecha bida’ (‘drecha bida sosial’) a mustra kiko e grupo mes ta kalifiká komo un forma respetuoso di bida entre hòmber i muhé i entre mayor i yu.
‘Tambú di bida’ ta analisá e vishon i e aktitut di bida ku afro-kurasoleñonan a desaroyá pa nan mes durante i prinsipalmente despues di abolishon di sklabitut.
E konklushon prinsipal di Allen su tésis ta ku bida sosial despues di emansipashon tabata sumamente kompleho. Loke entre otro a determiná e komplehidat akí ta e diversidat den komposishon di e pueblo afro-kurasoleño mes. Durante sklabitut mes kaba no por a papia di un grupo monolítiko. Diferente faktor tabata determiná e diversidat akí, manera e lugá di prosedensia na Áfrika, e kantidat di generashon presente den e komunidat kurasoleño, e variedat di koló di kueru i otro karakterístikanan físiko, gender, generashon i e pregunta si un hende tabata katibu òf si e tabata liber kaba. A duna balor kultural indiskutibel na e diferensiashonnan akí. Despues di emansipashon ta oumentá so e diversidat akí a oumentá. E konteksto akí a yuda fiha kon eksitoso e strategianan di influensia di estado kolonial, e èks-doñonan di katibu i Iglesia katóliko por tabata i meskos tambe kon e diferente grupo- i individuonan denter di e grupo di poblashon afro-kurasoleño mes a duna kontenido na nan bida.
E antropólogo Allen ta duna un bista mas kla di e prosesonan ku te ainda ta di influensia riba manera di pensa i di aktua di hende den e komunidat kurasoleño di awendia.
“Hopi biaha nos no ta konsiente kon profundo e ideanan akí ta sigui influí den nos manera di pensa i di aktua. Reflekshon riba nos pasado por yuda nos tambe orientá riba nos retonan di awendia”, segun e promovendus.
Portret E antropólogo i promovendus Rose Mary Allen (2003, archivo NAAM/P.Victor)
Teksto: drs. Rose Mary Allen, illustrashon: archivo NAAM.


text:
Oranjestad – Esaki ta un ley sumamente importante pa pais Aruba. E importancia tin di haber cu aspectonan di credibilidad financiero internacionalmente, e por duna un base legal na palabracionnan haci pa yega na finanzas duradero, pero tambe e ta toca aspectonan constitucional y nos autonomia financiero.
ORIGEN DI E LEY DI SUPERVICION FINANCIERO TEMPORAL
Mirando e importancia di e ley aki, nos lo estrena 5 clip informativo pa duna splicashon na pueblo riba e concepto di ley di supervision financiero temporal.
KONINKLIJK BESLUIT NO.20467
E origen di e ley di supervision financiero temporal ta data bek di 2014. Ta na 2014 cu Gobierno di Reino a duna sr. Mike Eman un Koninklijk Besluit pa “ondeugdelijk bestuur”. Specificamente por lesa bek den e decreto aki cu Gobierno di Reino ta bisa cu cifranan cu tawata wordo presenta den e presupuesto tawata irrealistico. Por lesa bek den e decreto tambe cu no ta Gobierno di Reino so a constata esaki pero IMF y “Raad van Advies” tambe a constata esaki.
PROTOCOL 2 MEI 2015
Debi na e decreto menciona Gabinete Eman 2 a firma un protocol riba 2 di mei 2015 den cual nan a bay di acuerdo pa bin cu un organo di supervision. E organo aki nos conoce awe bou e nomber di CAFT. Apesar cu Raad van Advies a bisa den nan conseho riba e ley original di 2015 cu e ta empugna cu nos Constitucion y nos Statuut. Fraccion di AVP den Parlamento e tempo ey a vota na fabor di e ley aki y de facto entrega nos autonomia financiero.
PA CONCLUI
Den e siguiente clip y articulo nos lo elabora riba e conseho di Raad van Advies riba e ley di 2015 y tambe splica con e organo di supervision y Hulanda a funciona for di 2015 te cu 2017.
E topico aki ta sumamente importante pa nos pueblo y e dushi pida baranca aki. Ta p’esey nos ta percura pa informa pueblo debidamente. No laga nos pais wordo dividi, ban uni, pa asina conforme e maneho di Gabinete Wever-Croes nos recupera nos autonomia financiero.


text: e vírus di corona ta keda bonaire i nunka mas nos lo bai tin un normal nobo. Ta un episodio nobo Bonaire a drenta. Pa tene e kontagio abou tin ku kambia nos manera di anda ku otro. Bakuná, enfoká riba e parti di higiena, establesimentunan por eksigí tapa boka i mantenshon di distansia.E situashon ku nos ta den ta un krísis. E normal ku nos a konosé a pasa pa istoria. E krísis nobo mester ta un komienso total nobo unda tin ku bini ku ideanan nobo.Si ta pronostiká ku na 2030 Bonaire su poblashon ta riba 27.000, anto mester puntra ki konosementu i abilidat nos ke pa nos alumnonan tin den 2030. For di awe nos ta obligá pa kuminsá trese kambio den sentido di inovashon. Awor nos mester yega na kreashon ku e konsekuensia ku ta eliminá funshonnan ku no ta aportá na kambio i progreso, manera: CEO, mènedjer di programa, di proyekto, di kambio, HR, chef de bureau, Pr, konsehero finansiero, konsehero di portofolio, shèf di gabinete di gezaghèber, konsùltent, asistente den klas, lider di tim i mas di e funshonnan inútil ku ta kosta plaka. Un ehèmpel kon no mester usa plaka i sigui ku ideanan bieu ta e idea desastroso di hinka kasi kuarenta i kuater mil dòler den renobá himno di Bonaire i un dokumental. Ta nifiká pa luna un suma di 3650 dòler bentá afó. Kuantu hende ta bai gana e suma aki. Diputado, Kolegio Ehekutivo deshasí di e bagamunderia aki. E himno ta mashá bon i no tin nodi di ningun dokumental. E proyekto aki no ta útil i no tin ningun balor pa desaroyo di Bonaire. E kos aki ta mal gobernashon. Hinka e plaka den piskadónan, kunukeronan ku sí ta na bienestar di pueblo.


text:
ORANJESTAD – Protesta di docentenan contra e plannan di innovacion di minister di enseñansa Rud Lampe (RED) ta creciendo. Pa di dos biaha den tempo cortico nan a subi caya y e biaha aki cu mas hende (alrededor di 100 hende). Punto principal: minister no ta scucha nan.
reportahe di Sharina Henriquez
E grupo bisti den T-shirtnan cu e lema ‘Enseñanza bao atake!!!’ ta lidera pa sindicatonan Simar y Seppa. Nan ta marcha direccion di parlamento y Bestuurskantoor pa entrega un peticion hunto cu un mocion di desconfiansa contra e minister. Nan ta haya cu e mandatario no ta scucha e docentenan y asina kier imponi su plannan di innovacion riba nan.
“Nos tambe ta spera cu nan lo no bin cu e cambionan den vakantie ora niun hende t’ey”, e lider sindical di Simar, Josephine Albertus ta bisa. Sino mas accion lo sigui, e ta sigura.
Minister di enseñansa no tabata presente. Su colega minister Otmar Oduber ta tuma e peticion y otro puntonan di parti di prome minister cu no ta na Aruba. E ta priminti cu e carta ta riba agenda di e prome conseho di minister diamars proximo. “Gobierno tin oido pe problemanan den enseñansa. Tambe pa esun di e centro multidisciplinario.”
Muchanan special
Minister di enseñansa kier cera e seccion di observacion di e centro aki, asina Nanoek Richardson, docente didatica ta splica. Un mal idea como cu e ta e unico luga pa muchanan cu tin problema. “Nan ta muchanan cu no por participa den enseñansa regular. Como cu tin klasnan grandi tambe. Nan ta mucha por ehempel cu no por papia. Nos ta duna nan guia extra pa asina nan por haya mas confiansa.”
E klas special ya ta chikito cu luga pa ocho mucha so. Tin un lista di speransa. Pero si minister lo sigui cu su plan, nan mester bay bek den klas ‘normal’. “Esaki lo tin consecuencianan grandi pa hopi mucha”, Richardson ta conclui.


text:
POR a ricibi su 578 firma di sosten den poco mas cu 6 ora. Esaki e partido ta informa.
Manera Bon Dia a trece diasabra caba, tin 7 partido cu mester e firmanan pa asina por participa na eleccion 2017. E partidonan MEp y AVP no mester di e firmanan aki pa motibo cu nan ta representa den parlamento awor. Te 15 di augustus Censo ta habri riba dianan di trabou pa hende por pasa firma.
Segun POR riba e prome dia (7 aug) candidatonan, famiana, amistanan y sostenedornan a aglomera den gran forma na ex edificio di RBTT den L.G. Smith Boulevard na dependance di Censo. Y asina nan a logra riba e dia ey mes di ricibi tur e firma necesario.


text:
Police
Home Police
Dos persona herida den accidente serio ariba crusada conoci den Emmastraat cu Rudolf Arendsstraat
Emmastraat/ Rudolf Arendsstraat - Diahuebs atardi den careda di 5'or polis a bay pura e crusada conoci pa accidente cu ta Emmastraat cu Rudolf...
Wilson Ibarra Ortega(57) a fayece coriendo bicicleta den mondi na Calabas
Calabas - Diaranson yegando 7'or alarma a wordo bati na polis, unda cu ta pidi pa ambulance cu urgencia na Calabas. E cabayero lo...
Despues di 41 aña Sr. Lake a baha cu pensioen – Reconocimento y graditud...
MACUARIMA, ARUBA: Tabata na aña 1975 cu Sr. Lake a solicita pa drenta Cuerpo Policial. E tempo ey Aruba tabata bou maneho di Antiyas...
Accidente pa falta di preferencia den centro di Playa
Oudeschoolstraat/Middenweg - Dialuna anochi den careda di 9'or polis a bay ariba e crusada di Oudeschoolstraat cu Middenweg o sea patra di ex Bon...
Homber bou influencia a cay cu su Harley, despues di a sali di un...
Tanki Leendert - Dialuna anochi den careda di 10:30 polis a bay un snack truck situa ariba e caminda di Tanki Leendert, pa un...
Accidente entre dos brommer a laga un motociclista seriamente herida atras
Caya Punta Brabo - Diadomingo atardi den careda di 5:50 informacion a drenta cu tin un accidente serio altura di Hospitaal. Na yegada di polis...
Recherche di San Nicolas (DAR3) a detene 1 homber di 18 aña cu a...
—Cuerpo Policial ta informa— Enconexion cu e hoben di apenas 15 aña a jega IMSAN dia 20 september cu tiro den man Recherche di San...
Accidente na Pos Abou a laga dos persona herida atras
Pos Abou - Diabierna merdia pa atardi informacion a drenta di un accidente serio ariba e caminda di Bushiri pa Pos Abou y lo...
Accidente serio entre pick up y ready mix truck
Piedra Plat - Diahuebs anochi den careda 7'or polis y ambulance a bay altura di Bright Bakery unda un accidente serio a sosode. Esaki...
Un persona herida den accidente entre v-car y taxi
J.E. Irausquin Blvd - Diahuebs merdia den careda di 1'or polis y ambulance a bay dilanti Riu Hotel, unda a sosode un boksmento cu...


text:
40-2018 – Aruba Chamber Business Event: Sustainable Entrepreneurship
Oranjestad – Despues di 1 aña di ausencia di e evento anual di Camara di Comercio y Industria Aruba (KvK) por wak atrobe na un Aruba Chamber Business Event 2018 cu lo bira sigur un evento comercial exitoso. En conexion cu eleccion na 2017, KvK a organisa aña pasa 2 debate politico y esakinan a reemplasa e evento comercial. Pa e edicion di 2018 KvK kier enfoca riba e importancia di sobrevivencia di e empeño comercial. Presentacionnan lo wordo duna caminda lo comparti experencia den un atmosfera agradabel acompaña pa diferente aperitivo y bebida.
Aruba Chamber Business Event 2018 lo tuma luga 30 di november 2018 den Renaissance Convention Center y e evento ta hiba como titulo: “Sustainable Entrepreneneurship”. E evento ta wordo patrocina door di Caribbean Mercantile Bank N.V.
E enfasis di e anochi ta riba empresaria sostenibel. En corto esaki ta significa cu como empresario bo ta keda alerta riba desaroyonan cu ta afecta bo negoshi y bo mercado. Bo ta actua door di tuma tur medidanan necesario cu ta den bo poder pa yuda cu bo negoshi no cay atras. Un negoshi cu no ta innova of ta adapta na e mercado dificilmente lo por sobrevivi y keda sostenibel.
Programa
Aruba Chamber Business Event 2018 lo cuminsa desde 7.30 di anochi hunto cu un bebida di bon bini hunto cu un aperitivo. Pa e anochi a invita un orador local sra. Lisette Malmberg di De Palm Corporation N.V. y un invitado internacional sra. Angel Rich. Despues di e parti oficial, tur invitado ta haya e oportunidad amplio pa por intercambia pensamento y ideanan durante un ‘networking reception’. Pa clausura e anochi lo tin un presentacion di e banda musical Tsunami.
Keynote speakers: Lisette Malmberg y Angel Rich
Sra. Lisette Malmberg no ta un persona desconoci den e mundo comercial na Aruba. Sra. Malmberg ta un empresaria, inversionista y un activista di husticia social. E ta un shareholder di De Palm Corporation N.V. y un veterano riba e tereno di industria turistico. Sra. Malmberg a hunga un rol importante den e directiva di AHATA pa hopi aña. Tambe e a forma parti di e directiva di Aruba Quality Foundation y Aruba Hospitality and Tourism Foundation. Sra. Malmberg ta hopi conoci tambe pa su fundacion Hope Aruba cu tin como meta yuda adictonan recupera di nan adiccion y asina bolbe bek den comunidad y funciona como un miembro productivo di nos sociedad.
E invitado internacional di e anochi aki ta un orador renombra den e mundo di innovacion y negoshi sostenibel. Sra. Angel Rich a logra na edad di 30 aña acapara varios titulo. Entre nan crea un algorithm pa e stock exchange y asina gana e Goldman Sachs Portfolio Challenge. Sra. Rich a bende un plan di mercadeo cu Prudential Financial cu ta un compania renombra den mundo di seguro. Sra. Rich a publica un buki titula “The history of the black dollar”. E a inventa producto pa yuda facilita e conocemento di productonan financiero.
E a inventa e online game CreditStacker cu ta un app pa yuda haci e conocemento financiero mas accesibel. Riba esaki e la wordo yama door di Forbes pa e “Next Steve Jobs” y a wordo galardona cu e titulo “Wealth Pioneer”.
Registracion y tickets
Camara di Comercio ta gradici e sponsor di evento, Caribbean Mercantile Bank N.V. pa haci e evento aki posibel. Comunidad empresarial y pueblo di Aruba ta keda cordialmente invita pa asisti na e evento special aki. Aruba Chamber Business Event 2018 lo tuma luga na Renaissance Convention Center, diabierna 30 di november 2018, di 7:30 pm te cu 12:00 am. Dress code ta ‘Business Elegant’.
Tickets pa e Business Event 2018 ta disponibel na oficina di KvK y cerca Promotional Merchandise Aruba pa $100 pa persona. Por tuma contacto cu Promotional Merchandise Aruba na 593-8102 of 593-2609. Cumpra bo ticket pa bo tambe forma parti di e evento aki. No warda te ultimo pa check di bo ya cu cantidad ta limita.
Pa mas informacion por tuma contacto cu e departamento di BIS na telefon 582-1566 ext. 27/30 of via e-mail:businessinfo@arubachamber.com
pa haci reservacion.
Aruba, 16 di november 2018
Camara di Comercio y Industria (KvK)
Scroll To Top


text:
Ta extende e fecha final pa entrega e formulario di declaracion di inkomstenbelasting 2019
E fecha final ta bira 26 di februari 2021
ORANJESTAD – Departamento di Impuesto ta participa cu e fecha final pa entrega e formulario di declaracion di inkomstenbelasting 2019 a wordo extendi. E fecha final pa e contribuyentenan cu kier haci uzo di e extension ta 26 di februari 2021. No tin mester di haci un peticion oficial pa haci uzo di e extension (“uitstel”).
Obligacion legal
Yena y entrega e formulario ta un obligacion legal. Door di yena y entrega e formulario na tempo, e cliente ta evita cu e ta haya un cobransa (taxativo) cu boet. Ademas pa medio di e declaracion, e cliente ta haya e oportunidad pa haci uzo di su derecho di deduci su gastonan.
Ta importante pa menciona cu despues di e fecha aki no lo tin mas extension. Departamento di Impuesto ta spera cu contribuyentenan por haci bon uzo di e extension pa obtene e documentonan necesario pa yena y entrega dicho formulario conforme e fecha final.
Gerencia di Departamento di Impuesto
9 di november 2020


text:
Reunion Públiko di Parlamento djabièrnè awó dia 25 di novèmber 2016
PARLAMENTO DI KÒRSOU
riba DJABIERNE, 25 di novèmber 2016, pa 9or a.m.
TÓPIKONAN PA SER TRATA:
1. Dokumentonan ku a drenta.
2. Aprobashon di nótulonan di reunionnan públiko di: 17 di desèmber 2014 pa 2or p.m. (2014-2015 no. 13); 9 di mei 2016 pa 9or a.m. (2015-2016 no. 19).
3. Deliberashon ku Minister di Desaroyo Ekonómiko enkuanto e situashon finansiero i operashonal di Insel Air, intenshon di gobièrnu di Kòrsou pa inyektá fondo públiko den un kompania privá i tambe e komishon di sabionan formá pa gobièrnu di Kòrsou pa asistí i konsehá kon pa atendé ku Insel Air.
4. Deliberashon riba e “Draft outcome document of the United Nations Conference on Housing and Sustainable Urban Development (Habitat III)” ku a keda adoptá durante di e reunion di 17 pa 20 di òktober 2016 na Quito, Ecuador.
Willemstad, 18 di novèmber 2016
Na nòmber di Presidente di Parlamento,
Grefir di Parlamento,
mr. S. R. Cijntje
Pagina 2 di 2
Wilhelminaplein 4 Willemstad Curaçao telefon +599 9 434-6000 fax +599 9 461-4491 e-mail: info@parlamento.cw website: http://www.parlamento.cw
N.B.
Punto di agènda no. 3 a keda poné riba agènda pa kumpli ku petishon di e miembronan di Parlamento G.F. Schotte, C. Eduarda-Francisca, J.V.A. Scoop-Constancia i G.S. Pisas.
Punto di agènda no. 4 a keda poné riba agènda pa kumpli ku petishon di e miembronan di Parlamento G.F. Schotte, C. Eduarda-Francisca i J.V.A. ScoopConstancia.
Lugá di reunion: Sala di reunion di Parlamento, Wilhelminaplein 4


text:
Agentenan polisial ta tira atrakadó mata
Agentenan polisial ta tira atrakadó mata
Willemstad: Den oranan chikí di marduga, a tuma lugá un kaso di atrako na Roosendaal 3, Sta. Helena. Malechornan a bai kas di e doño di Panaderia Isa. Nan a kap e ku machete. Sentral di Polis a risibí yamada i a akudí rapido na e sitio kaminda nan a bin enkontrá ku tres (3) hòmber den kurá di e kas. E hòmbernan atrakadó tabata trata di hui i agentenan polisial a lòs tiru dirigí riba nan. Un atrakadó a risibí tiru den pechu i a fayesé na e sitio, mientras un otro atrakadó a resultá heridá. Servisio di Ambulans tambe a presentá na e sitio pa atendé primeramente ku e doño di kas. E di tres atrakadó a logra hui den un vehikulo i agentenan polisial a sali en buska den area di MIL. E kaso ta den investigashon.


text:
Un estudio colaborativo nobo ta provee perspectiva nobo tocante con dos especie di bayena Minke ta utilisae awanan di Caribe y e awanan Atlantico cu tabordea na esaki durante henter nan ciclo dibida.Ehallazgonanta añadi mas balor di conservacion y importancia na e santuario marino Hulandes relativamente nobodi Yarari. Door di combina informacion cientifico, ciencia ciudadano y informacion publico, eestudio aki ta proporciona informacion clave cu lo yuda guia e esfuersonan di conservacion den futuro.
Bayena Minke ta e mas chikitonan di e “bayena grandinan” y por haya nanden tur awa di mundo.Den realidad, tin dos especie diferente di bayena Minke, e bayena Minke comun of baena Minke die parti nort (Balaenoptera acutorostrata) y bayena Minke Antartica, of bayena Minke di parti zuid (Balaenoptera bonaerensis).
Santuario di Yarari
Ta conoci cu ebayenananMinke ta migra distancia largo, y tur dosespecie ta utilisa e awanan cayente di Caribe pa reproduci nan mes y pa paridurante elunanan di winter. Dentro die teritorio Caribensetin un serie diarea marina protegi, manera Santuario di Tiburon y MamiferoMarino di Yarari, cu ta inclui e awanan teritorialronddi Boneiro, Saba y Sint Eustatius. Ademas di brinda proteccion vital na ecosistema marino, Santuario Yarari a wordo estableci pa yuda enfoca investigacion y obtene un miho comprension di e ciclo di bida y patronchidi migracion die especienan residente y migratorio. Comprondecon eespecienanaki ta biaha durante aña y ta utilisae awanan di Caribe ta fundamental pa diseñaplan di conservacion eficazden futuro.
Estudio nobo
Un estudio recien a reuniun scala ampliodi investigado y grupo di conservacion di naturalesa, incluyendo e Instituto di Ciencia Ambiental di Universidad di Leiden y Fundacion di Mamifero Marino di Aruba. E estudio aki a revisa literatura, ciencia ciudadano y registro cientifico pacompila dato espacial y temporal ditur dosespeciedibayenaMinke. E meta di e estudio tabata pa siña mas tocante con e especienanaki ta utilisa eArea di Gran Caribe a lo largo dinan ciclodibida.
Den total nan a colecta 130 registro, mayoria di eestudionan cientifico (100) y e resto di ciencia ciudadano (30). E bayenananMinke ta notoriamente curioso y nan ta acerca e barconan cu frecuencia, loke ta comberti nan den e especie perfectopawordo detecta pa e cientificonan ciudadano. Mehoracioncu ekipodi camara civil y e aumento di iniciativa pa registra y compartie observacionnandi biodiversidad den e rednan social y e basenandi dato publica a duna luga na un aumento reciente di informenandi ciencia ciudadana pa tur e especienan.
Resultadonan
E estudio aki por a integra registro diespecie dispersa pa proporciona conocemento nobocu ta mustrae importancia di Santuario Yarari, cu ta keda den centro di un area di invernacion di Caribe oriental pa e bayena Minke comun y, por lo tanto, ta agrega balor di conservacion y importancia na esantuario marina relativamente nobo akidiHulanda. E conocimentonan nobo akita debi na gran parti na dos estudio previamente realisa pa Universidad di Investigacion di Wageningen hunto cu Unidad diManehodi Saba Bank y a wordo financia generosamente pa e Ministerio di Agricultura, Naturalesa y Calidad di Alimento (LNV). E ultimo resultadonanaki cu estudio similar y a descubri cu nan tabata conincidi cue rutanandi migracion estacional na gran escala diebayenananMinke. Curiosamente, e estudio aki a demostracu, aunke anteriormente tabata pensa cu solamentebayenaMinke di nort tabata uza Golf di Mexico, a confirma incidente di varamiento cu tabata involucra tur dosespecie. Ademas, e hecho cu tabatin varamiento dibayenaMinke durante henter añaa sugiricu algun bayena tabata permanece durante henter aña den e Golfo.
Informaboobservacionnan
Cada observacion por proporciona dato util cu por contribui na comprension necesariopa protege e especienan aki. Contribuina promove e esfuersonandi conservacion informando boobservacionnan y potretdiebayenanan (Minke) (y otroespecie) den e website Observation.org of descarca e aplicacion gratis(iPhone (iObs) y Android (ObsMapp)). E hermentnan aki ta disponibelden mas di 40 idioma y por wordo uzadoor di e biologonan, ciudadanonan y turista.
Pa obtene mas informacion, bo por haya e informe completo den e basedi datodi biodiversidad di Caribe Hulandes.
Bayena Minke- Credito dipotret: Hans Verdaat – tur derecho reserva


text:
Rotaract Club of Aruba ta organisando dia 30 di mei venidero e di 7 edicion di You Inc. Seminar, e aña aki pa prome biaha virtual, na Papiamento y completamente GRATIS!
Manera semper You Inc. Seminar kier brinda desaroyo profesional y tambe personal na cada un individuo den nan bida diario.
E tema di e seminario lo ta “Reinventa Bo Mes”.
Cu e pandemia actual a bin hopi cambio nan den nos bida cosnan cu a pasa cu a afecta nos trabou, nos manera di comunica, nos bida social y profesional. Esaki a trece inseguridad y duda pa mayoria hende personalmente y/of profesionalmente. Hopi no tawata prepara pa por a deal cu e situacion actual. Cu e seminario aki You Inc. kier brinda idea nan, tips y tricks, pa sobresali inspira y motiva bo persona pa sigi pa dilanti of encurasha pa tuma e stap pa un comienso nobo y alaves reinventa bo mes.
You Inc. Seminar 2021 lo consisti di 3 panelista y como invitado special Jandino Asporaat. E mainta aki lo tin como hosts y moderador Larissa Bermudez y miembro di Rotaract Club of Aruba: Jair Vesprey.
E panelista nan lo ta:
Rocío Burgos - Branding Specialist. Rocío lo elabora ariba business y personal branding. Haña sa poco "tips and tricks" con pa brand bo mes y/of bo compania.
Johnny Boekhoudt - Psicologo forensico. Johnny lo bay elabora ariba salud mental. Un tema sumamente importante, mirando con nos bida diario a wordo afecta door di e pandemia actual.
Herrick Henriquez - Director di Aruba Trade & Industry Association (ATIA). Herrick lo elabora ariba finanzas y tambe entrepreneurship door di su aña nan di experencia den e area nan aki riba diferente nivel.
Jandino ta conoci den nos comunidad como un comediante, cu su rolnan sumamente popular como Judeska, Gerrie y Koffie, caminda e'la sa di destaca y crea un nomber pa su mes den Reino Hulandes. Loke mayoria no sa ta cu Jandino tambe a converti su mes exitosamente como un entrepreneur den area nan di television, pelicula, scirbi buki, tienda di panja y un negoshi di produci programma pa television y pelicula.
Jandino como invitado special lo bai elabora con e'la reinventa su mes ariba e caminda pa exito y tambe e lo conta con un di su soño nan ta di uni e isla nan den Caribe pa colabora mas intensivo. Su trayectorio di Succes ta uno di aspira y admira.
Pues marke den bo kalender, 30 di mei 10or di mainta pa 12or di merdia LIVE y completamente GRATIS via Facebook page di Rotaract Club of Aruba y na canal di TeleAruba. Haña sa mas over di e topico nan interesante cu lo wordo presenta durante e seminario e aña aki.
Un danki inmenso ta bay na nos sponsors nan principal cu a yuda na un manera of otro pa logra hasi e seminario aki un realidad!
Un danki ta bay na: Team di Telearuba, SETAR N.V., Aruba Airport Authority N.V., Arubabank N.V. y Tierra Del Sol.
Por sigui e trabounan cu Rotaract ta haci via Facebook: Rotaract Club of Aruba of via Instagram: @rotaractaruba.